text:
Илебеҙҙең миллионлы халҡы булған ҡалалары араһында Өфө лайыҡлы урында
Өфөнөң социаль-иҡтисади үҫеше республиканың баш ҡалаһына илебеҙҙең эре ҡалалары араһында байтаҡ күрһәткестәр буйынса алдынғы урынға сығырға мөмкинлек бирҙе. Был турала бөгөн ҡала хакимиәте башлығы менән үткән оператив кәңәшмәлә Өфө хакимиәтенең дәүләт статистикаһы бүлеге начальнигы Валентин Сотниченко һөйләне.
— Иҡтисади көрсөктөң кире күренештәре ҡаланың социаль-иҡтисади үҫешенә тәьҫир итмәй ҡалманы, әлбиттә, ләкин уның йоғонтоһо минималь булды, һәм 2009 йыл һөҙөмтәләре буйынса байтаҡ күрһәткестәр арҡаһында Өфө Рәсәйҙәге миллион халҡы булған башҡа ҡалалар араһында лайыҡлы урын алды.
Мәҫәлән, сәнәғәттең етештереү индексы Өфөлә 2009 йылда 97,6% тәшкил иткән, был күрһәткес буйынса республикабыҙҙың баш ҡалаһы Ҡазандан һуң икенсе урында, күршеләрҙең күрһәткесе 100,8% еткән.
Икенсе урынды, был юлы Екатеринбургтан һуң, Өфө ваҡлап сауҙа итеү һәм йәмәғәт туҡланыуы буйынса алған, ул 2009 йылда 279 миллиард һум тәшкил иткән. Тейәлгән продукция буйынса ла Өфө 2009 йыл йомғаҡтары буйынса икенсе урында.
Торлаҡ төҙөлөшөндә генә Өфө миллионлы ҡалаларҙан артта ҡалған. Уҙған йылда баш ҡалала 564,5 мең квадрат метр торлаҡ сафҡа индерелгән. Был күрһәткес менән ҡалабыҙ бишенсе урында. Беренселек 2009 йылда 800 мең квадрат метр торлаҡ төҙөгән Дондағы Ростов ҡалаһында.
Өфө халҡының уртаса эш хаҡына килгәндә, 2009 йылда ул биш процентҡа үҫкән һәм 19,8 мең һумға еткән. Ләкин хаҡтар менән сағыштырғанда, инфляцияны иҫәпкә алғанда, халыҡтың ысынбарлыҡтағы килеме кәмегән.
Валентин Сотниченконың әйтеүенсә, эш хаҡының әүҙем артыуы бюджет өлкәһенә хас. Мәғариф өлкәһе хеҙмәткәрҙәренең эш хаҡы 2009 йыл дауамында уртаса 20,2 процентҡа артҡан, ә һаулыҡ һаҡлау хеҙмәткәрҙәренеке –16,2 процентҡа.
Демографик хәл йыл дауамында күпкә яҡшырған. Халыҡ иҫәбенең тәбиғи артыуы алты мең кешегә еткән. Йәнә дүрт мең кешегә баш ҡала мигранттар иҫәбенә артҡан. Бөгөн Өфөлә 1 миллион 38 мең кеше даими йәшәй. — Шулай итеп, бөгөн Өфө социаль-иҡтисади үҫештең һәр йүнәлеше буйынса тотороҡло урын биләй, — тигән һығымта яһаны Валентин Сотниченко.


c: text/html

text:
Баш ҡалала Октябрь проспекты башында миләшле сквер булдырылаФото: Өфө хакимиәте
Баш ҡалала Октябрь проспекты башында миләшле сквер булдырыла
Баш ҡалала Октябрь проспекты башында миләшле сквер булдырылаФото: Өфө хакимиәте
ӨФӨ, 2016 йыл, 3 август. /«Башинформ» мәғлүмәт агентлығы, Ольга Мортазина/.
Өфөлә Октябрь проспекты башында миләшле сквер буласаҡ. Өфө һөнәрселек һәм сервис колледжы (10-сы һөнәрселек лицейы) янында йәшел зона бүленде. Тендер үткәргәндә ҡала скверҙы төҙөкләндереү өсөн 3,5 миллион һум аҡса йүнәлтте. Скверға Зәйнәб Биишева исеме бирелде, бында яҙыусыға һәйкәл ҡуйырға ниәтләйҙәр.
«Һуңғы йылдарҙа Өфөлә «Парктағы ҡала» концепцияһы уңышлы тормошҡа ашырыла. Биш йыл эсендә 28-е ремонтланған һәм 17 яңы ял итеү зоналары булдырылған. Йәйәүлеләр юлының яҡтыртылышын яҡшыртыуға, сағыу клумбалар яһауға, халыҡтың парктарҙа һәм скверҙарҙа ял итеүен тәьмин итеүгә ҙур иғтибар бүленә», — тип хәбәр иттеләр ҡала хакимиәтендә.

robotstxt: allowed

filter: keep


text:
1 апрелдән пенсиялар күләме арта
1 апрелдән пенсияларҙың страховка өлөшө 17,5 процентҡа арта. База өлөшө үҙгәрешһеҙ ҡала. Иҫегеҙгә төшөрөп үтәбеҙ, ул быйыл 1 марттан 8,7 процентҡа артҡайны.
Рәсәй Пенсия фондының БР буйынса бүлексәһе матбуғат хеҙмәтенән хәбәр итеүҙәренсә, 1 апрелдән страховка өлөшө состав өлөшө булып торған хеҙмәт пенсиялары (ҡартлыҡ, инвалидлыҡ һәм ҡараусыһын юғалтыу буйынса) алыусыларға ғына өҫтәмә яһаласаҡ.
Барыһының да страховка өлөшө индивидуаль булыу сәбәпле, арттырыу ҙа һәр береһенең индивидуаль буласаҡ. Страховка өлөшө күләмен һәм уны арттырыу суммаһын билдәләү өсөн март айында алған пенсия күләменән база өлөшөн алып ташларға һәм килеп сыҡҡан сумманы 1,175-кә ҡабатларға кәрәк.
Ҡартлыҡ, икенсе дәрәжә (икенсе төркөм) инвалидлыҡ, ҡараусыһын юғалтыу буйынса хеҙмәт пенсияһы алыусыларҙың күбеһе өсөн база өлөшө 1950 һум тәшкил итә. Өсөнсө дәрәжә (беренсе төркөм) инвалидтар, шулай уҡ 80 йәштән уҙған пенсионерҙар өсөн база өлөшө 3900 һум тәшкил итә.
Уртаса хеҙмәт пенсиялары — 396 һумға, ҡартлыҡ буйынса хеҙмәт пенсиялары 413 һумға арта. Улар 4924 һәм 5156 һум тәшкил итәсәк.
Пенсиялар һәм башҡа социаль түләүҙәргә 1 апрелдән ай һайын өҫтәмә рәүештә 416 миллион һум талап ителәсәк. Дөйөм алғанда, пенсиялар һәм айлыҡ аҡсалата түләүҙәргә сығымдар республика буйынса айына 5,6 миллиард һумдан ашыу тәшкил итәсәк.


text:
Фото:
Һиндостандың бизнес-элитаһын Башҡортостандың биотехнологиялар, станоктар эшләү һәм фармацевтика өлкәләре ҡыҙыҡһындыра
Фото:
Мәскәүҙә, Һиндостандың Рәсәй Федерацияһындағы илселегендә, көн элгәре Башҡортостандың презентацияһы үтте, тип хәбәр иттеләр «2015 йылда Өфө ҡалаһында ШОС һәм БРИКС сараларын үткәреү өсөн шарттар булдырыу буйынса проекттарға ярҙам итеү офис-төркөмө» автономиялы коммерцияға ҡарамаған ойошмаһының матбуғат хеҙмәтенән. Республика исеменән БР Хөкүмәте Премьер-министры урынбаҫары Салауат Сәғитов, Өфө ҡалаһы ҡала округы хакимиәте башлығы Ирек Ялалов, төбәктең иҡтисади үҫеш министры урынбаҫары Вадим Үтәшев, БР сәнәғәт һәм инновацион сәйәсәт министрының беренесе урынбаҫары Рөстәм Хәйруллин, БР ауыл хужалығы министры урынбаҫары Раил Афзалов, Энергия ресурстарын транспортлау мәсьәләләре институты директоры, «Башҡортостан — Һиндостан» дуҫлыҡ йәмғиәте рәйесе Әсғәт Ғүмәров, шулай уҡ төбәктең ҙур предприятиелары вәкилдәре сығыш яһаны.
Һиндостан Республикаһының Рәсәйҙәге Ғәҙәттән тыш һәм Тулы хоҡуҡлы вәкиле Аджай Малхотра үҙенең сәләмләү һүҙендә Башҡортостан халҡын һәм мәҙәниәтен яратыуы һәм ҡәҙерләүе хаҡында әйтте. Илсе республиканың юғары мәҙәни кимәлен билдәләне. Шулай уҡ ул Башҡорт дәүләт ҡурсаҡ театрының Рәсәйҙә берҙән-бер Джавахарлал Неру премияһы лауреаты булыуын иҫкә төшөрҙө.
Башҡортостан вәкилдәре үҙҙәренең сығыштарында республиканың инвестицион мөмкинлектәре һәм ике яҡ өсөн дә файҙалы булған хеҙмәттәшлек итеү йүнәлештәре хаҡында һөйләне. Һөҙөмтәлә Һиндостан бизнесмендарында биотехнологиялар, фармацевтика һәм станоктар эшләү өлкәләрендәге бер нисә проект ҡыҙыҡһыныу уятты.
БР Хөкүмәте вице-премьеры Салауат Сәғитов, үҙ сиратында, Һиндостандың БРИКС һәм ШОС халыҡ-ара ойошмаларында мөһим урын биләүе һәм Башҡортостандың Һиндостан менән төрлө өлкәләрҙә хеҙмәттәшлек итергә әҙер булыуы хаҡында әйтте.
Өфө хакимиәте башлығы Ирек Ялалов Башҡортостан баш ҡалаһында инвесторҙар өсөн уңайлы шарттар булдырылыуын билдәләне. Уның һүҙҙәренсә, Өфө – әүҙем үҫешкән заманса мегаполис ҡына түгел, ә ҡунаҡтарҙы һәр ваҡыт шатланып ҡаршы алған ҡала ла. Баш ҡала мэры Һиндостан делегацияһын Өфөгә килергә саҡырҙы.


text:
Силәбе өлкәһендә ауылдаштар осрашты
Сығышы менән Силәбе өлкәһенең Ҡоншаҡ районы Илтендән ауылы башҡорттары осрашты. Силәбе өлкәһендә Башҡортостан Республикаһының даими вәкиләтенең матбуғат-сәркәтибе Михаил Хәбиров һөйләүенсә, байрамда дуҫтарса йылы мөнәсәбәт һиҙелеп торҙо. Осрашыуҙы ойошторорға ауыл хакимиәте, район Советы депутаты Тәнзиә Йәнбаева, Силәбе өлкәһенең Закондар сығарыу Йыйылышы депутаты Дмитрий Мешков ярҙам күрһәтте. Ә осрашыу инициаторы булып Илтендәндә тыуып үҫкән Флүрә Абдуллина торҙо. Дружный ҡасабаһы Мәҙәниәт йорто хеҙмәткәрҙәре концерт ҡуйҙы, программала башҡорт халыҡ һәм эстрада йырҙары яңғыраны.
Ҡасандар ауыл тормошо ҡайнап торған был урында бөгөн туғай һәм яландар. Башҡорт ауылы Исток, икенселәй әйткәндә Илтендән, күл буйында урынлашҡан булған. Эргәлә генә балыҡсылыҡ сәнәғәте һәм «Дружный» совхозының малсылыҡ фермаһы урынлашҡан булған. Истоктыҡылар балыҡсылыҡ, малсылыҡ, игенселек менән шөғөлләнгән.
Элек бында йәшәгән өлкәндәрҙең һөйләүе буйынса, тормош гөрләп торған. 1960-сы йылдарҙа сәнәғәт булмауҙан ваҡ ауылдар бөтә башлай. Йәштәр эш эҙләп ҙурыраҡ ауылдарға күсеп китә. Был ауыл да шундай яҙмышҡа дусар була. 1967 йылда 20 йорт-хужалыҡ юҡҡа сыға. Иң һуңғы булып Хөснуллиндар ғаиләһе ауылдан күсеп китә. Бөгөн атай-олатайҙары торған ерҙе ҡарарға балалары ғына түгел, ейәндәре лә ҡайтып, тыуған ер тупрағын алып китә. Теге ваҡыттағы ҡыҙҙар һәм малайҙар хәҙер инде өлкән йәштәге кешеләр, бала саҡтарын хәтерләгәндә шатлыҡлы күҙ йәштәрен йәшермәне. Байрамға ҡайтҡан һәр кешенең күңелен тыуған йортҡа булған һөйөү тойғолары биләне.


text:
Өфөлә ҡаланың иң лайыҡлы кешеләре наградландыФото: Өфө ҡала Советының матбуғат хеҙмәте
Өфөлә ҡаланың иң лайыҡлы кешеләре наградланды
Өфөлә ҡаланың иң лайыҡлы кешеләре наградландыФото: Өфө ҡала Советының матбуғат хеҙмәте
Өфө ҡала Советында республика баш ҡалаһының лайыҡлы кешеләрен тәбрикләү тантанаһы үтте. Табиптар, уҡытыусылар, ғалимдар, композиторҙар, полиция хеҙмәткәрҙәре, сәнәғәт предприятиелары вәкилдәре ҡала башлығы, Өфө ҡала Советы рәйесе Евгений Семивеличенко ҡулынан наградалар алды. 19 кеше ҡаланың юғары наградаһы – ҡала округының Почет грамотаһына, йәнә 30 кеше ҡала Советының Почет грамотаһына лайыҡ булды, тип хәбәр иттеләр ҡала Советының матбуғат хеҙмәтенән.
— Декабрь аҙағы байрам көтөү ваҡыты ғына түгел, ә йомғаҡ яһау осоро ла, — тине Евгений Семивеличенко, сарала ҡатнашыусыларҙы сәләмләп. – Беҙ ҙә бөгөн йомғаҡ яһап, үткән йылда айырыуса уңыштарға өлгәшкән кешеләрҙең хеҙмәтенә лайыҡлы баһа бирәбеҙ. Һеҙ төрлө өлкәләрҙә эшләйһегеҙ, әммә барығыҙ ҙа бер эш башҡара – ҡаланы үҫтереүгә ҙур өлөш индерәһегеҙ.
Бындай сараларҙы үткәреү матур йолаға әүерелде. Улар йылына бер нисә тапҡыр ойошторола. Өфө таланттарға бай ҡала һәм йылдан йылға хеҙмәттәре айырыуса баһаға лайыҡ булған кешеләр һаны кәмемәй.
Рәсәй Федерацияһының почетлы мәғариф хеҙмәткәре, 42-се мәктәптең химия уҡытыусыһы Лиза Әғәҙуллина ҡала Советы рәйесе ҡулынан ҡала округының Почет грамотаһын алып, Өфөлә уҡытыусыға һәйкәл ҡуйыу башланғысы менән сығыш яһаны. Балаларыбыҙҙың, ҡаланың, тотош илдең киләсәге уҡытыусыларҙың оло хеҙмәтенән тора, тип иҫәпләй ул.
Евгений Семивеличенко бындай тәҡдимде нигеҙле тип тапты.
Йәнә бер ҡыҙыҡлы башланғыс менән Көнсығыш иҡтисади-юридик гуманитар академиһының ғилми эш буйынса проректоры Сергей Егорышев сығыш яһаны. Уның һүҙҙәренсә, академияла Өфө ҡала Советы тарихына арналған китап өҫтөндә эш алып барыла. Баҫманы ике йылдан – ҡала Советының юбилейына сығарыу планлаштырыла.
Наградлау тантанаһы бергәләп фотоға төшөү һәм ҡала башлығының ҡотлау һүҙҙәре менән тамамланды:
— Үтеп барған йыл, минеңсә, ҡала халҡы өсөн ауыр булды, әммә дөйөм алғанда ул насар булманы, — тине Евгений Семивеличенко. – Яҡынлашып килгән йыл тағы ла яҡшыраҡ булһын, һеҙгә барлыҡ идеяларығыҙҙы тормошҡа ашырыу өсөн яңы көстәр алып килһен. Һәр берегеҙгә рух ныҡлығы, ныҡлы һаулыҡ һәм уңыштар юлдаш булһын.


text:
Владислав Туманин Башҡортостандың Торлаҡ төҙөлөшө фонды етәксеһе итеп тәғәйенләнде
ӨФӨ, 2015 йыл, 19 ғинуар. /«Башинформ» мәғлүмәт агентлығы, Артур Басиров/.
Башҡортостандың Торлаҡ төҙөлөшө фонды етәксеһе итеп быға тиклем республика Хөкүмәте Аппаратының инфрастуктур үҫеш департаменты директоры вазифаһын биләгән Владислав Туманин тәғәйенләнде. Был хаҡта төбәк Хөкүмәтенең матбуғат хеҙмәтенән хәбәр иттеләр.
«Торлаҡ төҙөлөшө фонды» дәүләт унитар предприятиеһын етәкләгән Вячеслав Якин вазифаһынан азат ителде.
Владислав Туманин 1987 йылда Өфө нефть интститутынан инженер-төҙөүсе һөнәрен алып сыға. Хеҙмәт юлын 1987 йылда «Башспецнефтестрой» тресының 4-се махсуслаштырылған монтаж идаралығында башлай. 2011 йылда — республика Хөкүмәте Аппаратының төҙөлөш, транспорт, торлаҡ-коммуналь һәм юл хужалығын үҫтереү бүлеге мөдире, 2012 йылда Башҡортостан Хөкүмәте Аппаратының инфрастуктур үҫеш департаменты директоры итеп тәғәйенләнә.


text:
Йыл башынан Өфөнөң Халыҡ мәшғүллеге хеҙмәтенә 27 меңдән ашыу вакансия тәҡдим ителде
2012 йыл башынан Өфөнөң Халыҡ мәшғүллеге хеҙмәтенә эш тәҡдим итеүселәр менән 27 меңдән ашыу вакантлы урын тәҡдим ителде. Әлеге ваҡытта ҡаланың вакансиялар исемлегендә 18 меңдән ашыу позиция иҫәпләнә.
«Башинформ» агентлығына Өфөнөң Халыҡ мәшғүллеге үҙәгенән хәбәр итеүҙәренсә, рәсми рәүештә теркәлгән эшһеҙлек кимәле бөгөн ҡалала 1,49 процент тәшкил итә. Хеҙмәт баҙарында көсөргәнешлек коэффициенты кәмеп, әлеге ваҡытта 0,49-ға тиң. Иҫегеҙгә төшөрәбеҙ, март башында был күрһәткес 0,64-кә тиң ине.
2012 йыл башынан Өфөнөң Халыҡ мәшғүллеге хеҙмәте ярҙамында 4200-ҙән ашыу эшһеҙ эшкә урынлаштырылды. Йәнә шул сама эшһеҙ иҫәптән төшкән. Был ваҡыт эсендә 3700-ҙән ашыу кеше эшһеҙ тип танылған. Яҡынса 4900 өфөлө эш эҙләүселәр сифатында иҫәпкә ҡуйылған, 700-гә яҡын граждан ҡайтанан уҡытырға ебәрелгән.
Бөгөнгө көндә Өфөлә рәсми рәүештә яҡынса 8400 эшһеҙ иҫәпләнә. Ҡаланың Халыҡ мәшғүллеге үҙәгендә йәмғеһе туғыҙ меңгә яҡын кеше иҫәптә тора.


text:
Аллаһ
Аллаһ (ғәр. الله, Ҡалып:IPA-ar) — исламда юғары илаһи зат.
Ҡөрьәндә Аллаһ бер һәм берҙән-бер илаһи көс, донъяны яратыусы һәм ахыры заманда хөкөм итеүсе тип әйтелә. Мөхәммәд иһә ер йөҙөндә уның һуңғы пәйғәмбәре (нәби) һәм илсеһе (рәсүл).
Аллаһ донъяны, мәхлиҡәтте (йән эйәләрен), тәбиғәтте, бәндәләрҙе яратыусы.
Аллаһ ер йөҙөндәге бәндәләрҙе бергә йыйып, үлеләрҙе терелтеп хөкөм итер, йә тамуҡта-йәһәннәмдә, йә иһә ожмах-йәннәткә юллар. Кешеләргә Аллаһ үҙенең барлығын ғүмәлдәре менән күрһәтә һәм белдерә. Донъялағы һәр бер әйбер — Аллаһ мөғжизәһе.
Ҡөрьән дә — Аллаһ мөғжизәләренең береһе. Аллаһ тураһындағы тәғлимәт — Ислам диненең аҫылы. Аллаһтың берҙән-берлеге тураһындағы өйрәтмә (тәүхит) Исламдың төп ҡануны.
Был биттең сығанағы: [1]


text:
Октябрьск ҡалаһының проблемалы предприятиелары буйынса ашығыс саралар күреләсәкФото: Олег Яровиков
Октябрьск ҡалаһының проблемалы предприятиелары буйынса ашығыс саралар күреләсәк
Октябрьск ҡалаһының проблемалы предприятиелары буйынса ашығыс саралар күреләсәкФото: Олег Яровиков
БР Сәнәғәт һәм тышҡы иҡтисади бәйләнештәр министрлығының ситуация комиссияһы Октябрьск ҡалаһында уҙған күсмә ултырышында проблемалы предприятиеларҙың дөйөм иҡтисади хәлен тикшерҙе.
Кәңәшмәлә БР Хөкүмәте Премьер-министры Раил Сарбаев, уның урынбаҫары - БР Сәнәғәт һәм тышҡы иҡтисади бәйләнештәр министры Юрий Пустовгаров, БР Ер һәм милек мөнәсәбәттәре министры Олег Клинский ҡатнашты.
Туғыҙ ай һөҙөмтәләре буйынса Октябрьск ҡалаһында сәнәғәт производствоһы индексы 101 процент тәшкил итеүенә ҡарамаҫтан, республика сәнәғәтендә эш хаҡы буйынса бурыстың 75 проценты ҡала предприятиелары өлөшөнә тейә. Ҡайһы бер предприятиелар финанс көрсөк ауырлығын күтәрә алманы, әммә төп сәбәп, беренсе сиратта, милекселәрҙең файҙаһыҙ менеджментында,- тип билдәләне Премьер-министр.
Мәҫәлән, “Октябрьск күн мануфактураһы” яуаплылығы сикләнгән йәмғиәт 15 ноябрҙә һатыуға сығарыласаҡ. Билдәләнгәнсә, сәбәбе – файҙаһыҙ менеджментта һәм, уның һөҙөмтәһе булараҡ, сеймал етешмәүҙә.
– Башҡортостан Республикаһы Президенты Мортаза Рәхимов нисә мәртәбә беҙҙең күн сеймал базаһының бай булыуы хаҡында әйтә килде. Йыл һайын өс мең 600 тонна һыйыр малы һәм 900 тонна кәзә-һарыҡ күне сеймалы әҙерләнә. Ләкин был күләм тулыһынса республиканан ситкә оҙатыла. Әйтеүемсә, предприятие һатыуға сығарыласаҡ. Тимәк, инвесторҙарҙы йәлеп итеү мәсьәләһен дә хәл итергә кәрәк. – тип билдәләне Раил Сарбаев.
“Октябрьск фарфор заводы” яуаплылығы сикләнгән йәмғиәттең дә хәле бизнесты төплө нигеҙләүһеҙ төҙөгән күпселек милекселәрҙекенә хас. Предприятиела сит илдән килтерелгән заманса ҡорамалдар тора, ләкин улар тулы ҡеүәтенә файҙаланылмай. Кәңәшмәлә был предприятие тейешле ҡеүәттә эшләй башлаһын өсөн 10 миллион һум бүлергә ҡарар ителде.


text:
Республикала хеҙмәт баҙарындағы көсөргәнешлекте кәметеү буйынса программа раҫланды
ӨФӨ, 2016 йыл, 20 апрель. /«Башинформ» мәғлүмәт агентлығы, Галина Бахшиева/.
«2016 йылда Башҡортостандың хеҙмәт баҙарында көсөргәнешлекте кәметеү буйынса өҫтәмә саралар» программаһы раҫланды. Финанслауҙың дөйөм күләме 254,3 миллион һумдан ашыу тәшкил итә. Өҫтәүенә программаны тормошҡа ашырыу өсөн республика ҡаҙнаһынан яҡынса 76,4 миллион, федераль бюджеттан 177,9 миллион һумдан ашыу аҡса бүлеү ҡаралған.
Программаның төп маҡсатлы күрһәткестәре иҫәбендә теркәлгән эшһеҙлек кимәле, хеҙмәт баҙарындағы көсөргәнешлек коэффициенты, эштән бушатылыу хәүефе янаған, ваҡытлыса йәки даими эшкә урынлашҡан хеҙмәткәрҙәр һаны күрһәтелгән.
Башҡортостандың Хеҙмәт һәм халыҡты социаль яҡлау министрлығында хәбәр итеүҙәренсә, ағымдағы йылдың 1 апреленә төбәктә 28 мең рәсми теркәлгән эшһеҙ иҫәпләнгән. Теркәлгән эшһеҙлек кимәле 1,4 процент тәшкил иткән, хеҙмәт баҙарындағы көсөргәнешлек коэффициенты 1,4-кә тиң.
Ошо йылдың беренсе кварталында республика предприятиелары һәм ойошмалары 41,5 мең вакансия булыуы тураһында белдерҙе. 2016 йылдың 1 апреленә республиканың вакансиялар банкында 26 меңдән ашыу буш эш урыны иҫәпләнгән.
Министрлыҡта билдәләүҙәренсә, тәҡдим ителгән вакансияларҙың 76 процентын эшсе һөнәрҙәр тәшкил итә. Шуның менән бергә эшһеҙҙәрҙең 58,7 проценты — ҡатын-ҡыҙҙар, 20 проценты — 16-29 йәшлектәр.


text:
Өфөлә БРИКС илдәрендәге хеҙмәт һәм мәшғүллек министрҙарының осрашыуы уҙаФото: Олег Яровиков
Өфөлә БРИКС илдәрендәге хеҙмәт һәм мәшғүллек министрҙарының осрашыуы уҙа
Өфөлә БРИКС илдәрендәге хеҙмәт һәм мәшғүллек министрҙарының осрашыуы уҙаФото: Олег Яровиков
ӨФӨ, 2016 йыл, 25 ғинуар. /«Башинформ» мәғлүмәт агентлығы, Эльмира Сабирова/.
Өфөлә БРИКС илдәрендәге хеҙмәт һәм мәшғүллек министрҙарының осрашыуы уҙа. БРИКС илдәренең хеҙмәттәшлек итеү тарихында бындай сара тәүгә ойошторолған. Фекер алышыу барышында ҡатнашыусылар осрашыуҙың мөһим темаларына үҙ ҡарашын белдерҙе: һөнәри белем биреүҙең сифаты, халыҡ мәшғүллеге хеҙмәттәрен үҫтереү, хеҙмәт мөнәсәбәттәрен законлаштырыу мәсьәләләре һәм хеҙмәт шарттары хәүефһеҙлеген тәьмин итеү, шул иҫәптән профессиональ сирҙәр һанын кәметеү.
Ҡатнашыусыларҙы сәләмләп, Рәсәйҙең хеҙмәт һәм социаль яҡлау министры Максим Топилин Халыҡ-ара хеҙмәт ойошмаһы, Халыҡ-ара социаль тәьмин итеү ассоциацияһы, Бөтә донъя банкының бөгөнгө презентациялары көрсөк шарттарында нисек эш итергә кәрәклегенә йүнәлеш бирер, тигән ышаныс белдерҙе.
Халыҡ-ара хеҙмәт ойошмаһының генераль директоры Гай Райдер билдәләүенсә, Халыҡ-ара хеҙмәт ойошмаһы БРИКС дәүләттәренә ярҙам итергә, шул иҫәптән иҡтисади сәйәсәтте, мәшғүллек өлкәһендә сәйәсәтте тикшереү өсөн талап ителгән техник ярҙам күрһәтергә әҙер.
Осрашыу һуңында БРИКС илдәрендәге хеҙмәт һәм мәшғүллек министрҙары декларацияһына ҡул ҡуйыласаҡ. Унда хеҙмәт баҙарын рәсмиләштереүгә йүнәлтелгән интеграциялы сәйәсәтте тормошҡа ашырыу, сифатлы мәшғүллек, социаль көсөргәнешлекте кәметеү һәм иҡтисади үҫеште тиҙләтеү мәсьәләләре сағылыш табасаҡ.


text:
Фундамент
Фундамент (лат. fundamentum), йәки нигеҙ, — йорт ауырлыҡты тупраҡҡа тапшырған йорртон өлөшө. Бетондан, таштан, ағастан эшләнә. Фундаменттарҙы туңған тупраҡ тәрәнерәк төшөрәләр, ер тарҡалыуына сәбәпле. Тарҡанланмаған ерҙә ваҡ тәрәнле фундаменттар ҡулланыла. Йорттарҙы төҙөү өсөн таҫма, стакан, свая һәм плита фундаменттар ҡулланыла. Улар йыйылма, монолит һәм йыйылма-монолитлы булалар. Фундаментты һайлауы сейсмика, тупраҡ һәм архитектура ҡорошона бәйле. Бетон фундаментты +5 градустан йылы булған ваҡытта була. Фундаменттарҙы ойоштороу эштәрҙен миҙгелеғе бар. Түбәнге темпаратуралар ваҡытында бетонды электр йылыталар.
Класификацияһы[үҙгәртергә | вики-тексты үҙгәртергә]
Ҡулланыу буйынса[үҙгәртергә | вики-тексты үҙгәртергә]
- көстө алған;
- ҡатышма, көстө алған һәм сейсмик тотороҡло;
- ваҡ тәрәнле;
- тәрәнле;
- махсус
конструкция буйынса[үҙгәртергә | вики-тексты үҙгәртергә]
- бағана фундамент
- таҫма фундамент
- Свая фундаменты:
- Свая-ростверклы
- Плита
- Конинуаль фундаменттар


text:
Фото:
Тәлғәт Рахманов вафат булды
Фото:
2010 йылдың 24 авгусында Социалистик Хеҙмәт Геройы, күренекле партия хеҙмәткәре, КПСС-тың Илеш райкомының элекке беренсе секретары Тәлғәт Лотфулла улы Рахманов оҙаҡ һәм ҡаты ауырығандан һуң 91-се йәшендә вафат булды.
Тәлғәт Лотфулла улы Рахманов 1920 йылдың 15 июнендә Исмаил олоҫоноң (хәҙерге Илеш районы) Маншыр ауыл Советы Абдулла ауылында урта хәлле крәҫтиән ғаиләһендә тыуған. 1940 йылдың йәйендә ул уҡытыусы дипломын алып, ете йыллыҡ мәктәп уҡытыусыһы сифатында Илеш РОНО-һы ҡарамағына юллана, 1940 йылдың сентябрендә Ҡыҙыл Армия сафына саҡырыла. Рядовой Рахманов Хабаровск округы НКВД-һы ғәскәренең сик буйы отрядына билдәләнә. 1941 йылдың мартында ул отделение командиры итеп тәғәйенләнә, тиҙҙән застава комсоргы итеп һайлана. Япония милитаристарына ҡаршы һуғышҡанда ҡаһарманлығы, хәрби батырлығы өсөн Тәлғәт Рахманов “Японияны еңгән өсөн” миҙалы менән бүләкләнә.
1946 йылда демобилизацияланғандан һуң Тәлғәт Лотфулла улы партияның Илеш райкомында пропагандист, унан һуң секретарь һәм икенсе секретарь, район халыҡ депутаттары Советы башҡарма комитеты рәйесе, ә 1962 йылдан алып 1987 йылда пенсияға сыҡҡансы КПСС райкомының беренсе секретары булып эшләй.
Ошо йылдарҙа Илеш районы байтаҡ күрһәткестәр буйынса алдынғылар иҫәбенә инә. 70 — 80-се йылдарҙа район эшсәндәре уңыш артыу темпы буйынса илдең күп кенә алдынғы райондарын артта ҡалдырып, һәр гектарҙан 25-30 центнер иген ала. Дәүләт бураларына йыл һайын 80-100 мең тонна иген һалына. Колхоздар иң юғары рентабеллелек кимәленә эйә була, ит, йомортҡа етештереү буйынса республикала алдынғы урындарҙың береһен биләй.
Тәлғәт Рахмановтың хеҙмәттәре лайыҡлы баһалана. СССР Юғары Советы Президиумы Указы менән бойҙай, арыш, ҡарабойҙай, башҡа иген һәм мал аҙығы культуралары етештереүҙә һәм әҙерләүҙе арттырыуҙа өлгәшкән уңыштары, шулай уҡ техниканы юғары етештереүсәнле файҙаланған өсөн 1966 йылдың июнендә уға Социалистик Хеҙмәт Геройы исеме бирелә. Ул Социалистик Хеҙмәт Геройының “Ураҡ һәм сүкеш” алтын миҙалы, өс Ленин ордены, Октябрь революцияһы, Хеҙмәт Ҡыҙыл Байраҡ, II дәрәжә Ватан һуғышы ордендары һәм бик күп миҙалдар, Почет грамоталары, “СССР халыҡ мәғарифы отличнигы” билдәһе һәм “СССР Дәүләт именлеге комитетының сик буйы ғәскәрҙәре отличнигы” билдәһе менән бүләкләнә.
Тәлғәт Лотфулла улы КПСС-тың ХХIII — ХХVI съездары, III Бөтә Союз колхозсылар съезы делегаты була. Башҡорт АССР-ының 5 — 8-се саҡырылыш Юғары Советы депутаты, БАССР-ҙың 6-сы һәм 8-се саҡырылыш Юғары Советы Президиумы ағзаһы, Президиум рәйесе урынбаҫары итеп һайлана, РСФСР-ҙыңњ 9-сы һәм 10-сы саҡырылыш Юғары Советы депутаты була.
Тәлғәт Лотфулла улы тырыш, көслө һәм дәртле кеше булды. Ул юғары талапсанлыҡ һәм профессионализм, кешеләргә итәғәтле һәм иғтибарлы мөнәсәбәт менән айырылып торҙо.
Оҫта етәксе, республиканың сағыу патриоты, изге күңелле һәм ярҙамсыл кеше – Тәлғәт Лотфулла улы Рахманов хаҡында яҡты иҫтәлек беҙҙең йөрәктәрҙә мәңге һаҡланыр.
Некрологҡа Башҡортостан Президенты Рөстәм Хәмитов, республиканың Дәүләт Йыйылыш – Ҡоролтай Рәйесе Константин Толкачев һәм башҡа рәсми кешеләр һәм йәмәғәт эшмәкәрҙәре ҡул ҡуйған.


text:
«МегаФон» «Полкташҡа шылтыратыу» акцияһын үткәрә
9 майҙа Бөйөк Ватан һуғышы ветерандары Рәсәйҙең һәм яҡын сит илдәрҙең теләһә ҡайһы төбәгенә бушлай шылтырата аласаҡ – «МегаФон» компанияһы «Полкташҡа шылтыратыу» акцияһы сиктәрендә ветерандарға ошондай бүләк әҙерләгән.
Башҡортостанда был акцияла «МегаФон» компанияһының 47 салоны ҡатнаша, уларҙың 27-һе — Өфөлә, өсәүһе – Стәрлетамаҡта урынлашһа, Салауатҡа, Октябрьскийға, Нефтекамаға, Белоретҡа — икешәр салон, Туймазы, Сибай, Мәләүез, Күмертау, Ишембай, Дүртөйлө, Благовещен, Бөрө һәм Бәләбәйгә берешәр салон тура килә. Бөтөн хеҙмәтләндереү үҙәктәре лә сауҙа-күңел асыу комплекстарында йәки ҡаланың төп урамдарында урынлашҡан.
9 майҙа ветерандар операторҙың салонына килеп, «МегаФон» компанияһы хеҙмәткәрҙәренә Бөйөк Ватан һуғышында ҡатнашыусы танытмаһын күрһәтеп, полкташтарына йәки туғандарына шылтырата, уларҙы Бөйөк Еңеү менән ҡотлай ала. Ветерандарға Рәсәйҙең, БДБ һәм Балтика илдәренең теләһә ҡайһы нөктәһенә шылтыратырға мөмкинлек бирелә.


text:
Өфөлә шағирҙарҙың цитаталары яҙылған реклама щиттары ҡуйылды
ӨФӨ, 2015 йыл, 13 ғинуар. /«Башинформ» мәғлүмәт агентлығы, Екатерина Соколова/.
Өфөлә күп кеше йөрөгән урамдарҙа бөйөк рус һәм башҡорт яҙыусыларының һәм шағирҙарының цитаталары яҙылған реклама щиттары ҡуйылды. Классиктарҙың тәрән мәғәнәле һүҙҙәре китап уҡыуҙың файҙаһы хаҡында.
Баш ҡала мэрияһының матбуғат хеҙмәтенән хәбәр итеүҙәренсә, акция Башҡортостанда башланған Әҙәбиәт йылының үҙенсәлекле символына әүерелде.
Реклама щиттарына Антон Чеховтың, Ғайса Хөсәйеновтың, Виссарион Белинскийҙың, Баязит Бикбайҙың, Николай Гоголдең, Рәми Ғариповтың, Михаил Салтыков-Щедриндың, Әнүәр Бикчәнтәевтың, Федор Достоевскийҙың, Роберт Байымовтың, Максим Горькийҙың, Әхнәф Харисовтың, Иван Гончаровтың, Ҡәҙим Аралбайҙың, Николай Чернышевскийҙың, Ризаитдин Фәхретдиндең цитаталары урынлаштырылған.
Бөтәһе ҡалала ошондай 180 баннер барлыҡҡа килде.


text:
Фото:
Йылайыр районында ағас күмере етештереү яйға һалынған
Фото:
2011–2015 йылдарға Башҡортостандың Көньяҡ Уралын иҡтисади үҫтереүҙең урта сроклы комплекслы программаһын тормошҡа ашырыу сиктәрендә, шулай уҡ халыҡтың һәм кристаллы кремний, көкөртлө углерод һәм активлаштырылған күмер етештереүсе предприятиеларҙың күмергә булған ҙур һорауын иҫәпкә алып, «Йылайыр урманы» дәүләт унитар предприятиеһында ағас һәм башҡа органик ҡалдыҡтарҙан был продуктты етештереүсе ҡоролма сафҡа индерелде.
БР Урман хужалығы министрлығының матбуғат хеҙмәтенән хәбәр итеүҙәренсә, модулле пиролиз ҡоролмаһы өҙлөкһөҙ етештереү циклына эйә, был иһә уны һөҙөмтәле файҙаланырға мөмкинлек бирә. Ҡоролманың етештереү ҡеүәте — айына 80 тоннаға тиклем. Ағас күмере 110 килограмлыҡ ҙур ҡаптарҙа һатыласаҡ. Етештерелгән продукцияны һатыу менән бер ҡыйынлыҡ та юҡ. Бынан тыш, ағас күмере етештереү ҡоролмаһын файҙаланыуға тапшырыу арҡаһында бер юлы 13 кеше эш менән тәьмин ителгән.


text:
Комсомол тарихы тураһында иң яҡшы материалға конкурс
БР Йәштәр сәйәсәте, спорт һәм туризм министрлығы һәм БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ журналистар араһында республика, ҡала һәм район киң мәғлүмәт сараларында комсомол тарихы тураһында иң яҡшы материалға конкурста ҡатнашыуға заявкалар ҡабул итә.
Уның төп маҡсаттары һәм бурыстары — республиканың йәштәр йәмәғәт берләшмәләренең барлыҡҡа килеү тарихына журналистарҙың иғтибарын йәлеп итеү, киң мәғлүмәт сараларында берләшмәләрҙең эшмәкәрлеген яҡтыртыу, йәш талантлы журналистарҙы асыҡлау һәм яҡлау, Башҡортостандың йәштәр йәмәғәт берләшмәләренең барлыҡҡа килеү тарихы тураһында халыҡтың хәбәрҙарлығын арттырыу.
Конкурста йыл буйына комсомол тарихы темаһын әүҙем яҡтыртҡан штаттағы, шулай уҡ штаттан тыш журналистар ҙа ҡатнаша ала. Материалдар гәзит мәҡәләһенән башлап очеркка тиклем төрлө жанрҙағы булыуы мөмкин.
Заявкалар һәм материалдар 2010 йылдың 30 декабренә тиклем Өфө ҡалаһы, Киров урамы, 45-се йорт, 413а кабинет (Матбуғат нәшриәт һәм полиграфия эштәре буйынса идаралыҡ) адресы буйынса ҡабул ителә. Телефондар: 273-51-37, 251-16-32.


text:
Фото:
Башҡортостан Хөкүмәтенең яңы министрҙары исемдәре аталды
Фото:
Башҡортостан Президенты Указдары менән яңы министрҙар тәғәйенләнде.
БР Сәнәғәт һәм инновация сәйәсәте министрлығын Роберт Фәнил улы Ваһапов етәкләй.
Борис Николаевич Мелкоедов элемтә һәм киң коммуникациялар министры итеп тәғәйенләнде.
БР Хеҙмәт һәм халыҡты социаль яҡлау министры итеп Ринат Айрат улы Тимербаев тәғәйенләнде.
БР Иҡтисади үҫеш министрлығын хәҙер Владимир Александрович Балабанов етәкләй.
Салауат Булат улы Ғүмәров Рәсәй Федерацияһы Президенты ҡарамағындағы Башҡортостан Республикаһының тулы хоҡуҡлы вәкиле вазифаһында ҡалды, әммә хәҙер БР министры вазифаһында.
Ғеман Ғибаҙулла улы Әсәҙуллин һәм Андрей Александрович Евсюков Башҡортостан Республикаһының Торлаҡ-коммуналь хужалыҡ министрлығына һәм БР Һаулыҡ һаҡлау министрлығына етәкселек итә.
Шулай уҡ урман хужалығы министры Рәжәп Байғондо улы Нәбиуллин, БР мәғариф министры Зиннәт Абдулла улы Аллаяров һәм БР тәбиғәттән файҙаланыу һәм экология министры Иҙел Әмин улы Шәйәхмәтов үҙҙәренең вазифаларында ҡалды.
Александр Павлович Никерин үҙгәртеп ҡоролған БР Йәштәр сәйәсәте һәм спорт министрлығы башлығы итеп тәғәйенләнде.
БР Ер һәм мөлкәт министрлығында яңы етәксе. Был вазифаға Юлай Талха улы Ильясов тәғәйенләнде.
Ольга Николаевна Ижбулдина БР мәҙәниәт министры вазифаһын башҡарыусы итеп тәғәйенләнде.
БР ауыл хужалығы министры итеп Азат Салауат улы Йыһаншин тәғәйенләнде.


text:
Төбәктә ЮХХДИ штрафтарын ташлама менән түләргә мөмкин буласаҡ Фото: Олег Яровиков
Төбәктә ЮХХДИ штрафтарын ташлама менән түләргә мөмкин буласаҡ
Төбәктә ЮХХДИ штрафтарын ташлама менән түләргә мөмкин буласаҡ Фото: Олег Яровиков
ӨФӨ, 2015 йыл, 23 ноябрь. /«Башинформ» мәғлүмәт агентлығы, Артур Басиров/.
2016 йылдың 1 ғинуарынан Рәсәйҙә Федераль закон ғәмәлгә инә, уға ярашлы, әгәр юл хәрәкәтен боҙған водитель ҡарар сығарылғандан һуң 20 көн эсендә штраф түләһә, уға талап ителгән сумманың яртыһын ғына индерергә кәрәк буласаҡ. Ләкин йомшаҡлыҡтар хоҡуҡ боҙоуҙарҙың бөтә төрҙәренә лә ҡағылмай. Мәҫәлән, теркәлмәгән автомобиль менән ҡабаттан идара иткән, эскән килеш руль артына ултырған, бер яҡлы хәрәкәт итеү юлы буйынса ҡаршы йүнәлештә барған, зыян күреүселәр булған юл-транспорт ваҡиғаһы өсөн штраф түләгәндә ташлама ҡаралмаған.
Башҡортостандың Мәғлүмәтләштереү буйынса дәүләт комитетында хәбәр итеүҙәренсә, штрафтар тураһында тиҙерәк белер өсөн дәүләт хеҙмәттәре порталында теркәлеү зарур. Штрафтар хаҡында белдереү ҡағыҙҙары автоматик рәүештә киләсәк.


text:
Өфөлә инвалид балалар өсөн автомобиль ҡаласығы асыласаҡ
Йома, 20 сентябрҙә, Өфө ҡалаһы, Октябрь революцияһы урамы, 73/1 адресы буйынса автомобиль ҡаласығын һәм «Сикләүһеҙ хәрәкәт» махсуслаштырылған уйын майҙансығын асыу тантанаһы үтә.
Майҙансыҡ Һаулыҡ мөмкинлектәре сикләнгән балалар һәм үҫмерҙәр өсөн реабилитация үҙәге биләмәһендә урынлашасаҡ. Бында светофорҙар ҡуйыласаҡ, юлдарға билдәләр төшөрөләсәк, был юл хәрәкәтендә ҡатнашҡан йәш кешеләргә юл хәрәкәте ҡағиҙәләрен яҡшыраҡ үҙләштерергә мөмкинлек бирәсәк.
Бынан тыш, майҙанда балалар ҡатнашлығында концерт үтәсәк, юл хәрәкәте хәүефһеҙлеге темаһына театрлаштырылған тамаша ойоштороласаҡ.
Автомобиль ҡаласығын асыу тантанаһында Өфө хакимиәте вәкилдәре, Ауыр тормош хәлендә ҡалған балаларға ярҙам фондының Социаль проекттарға ярҙам департаменты советнигы Светлана Ефремова (Мәскәү) ҡатнашасаҡ, тип хәбәр иттеләр мэрияның матбуғат хеҙмәтенән.
Башлана – 11.45 сәғәттә.


text:
Бөгөн предприятиеларҙың банкротлығы мәсьәләһе буйынса бөтә Рәсәй конференцияһы башланды
Бөгөн Өфөлә старт алған «Көрсөктә идара итеү. Бурыслының түләүгә һәләтлелеген тергеҙеү» бөтә Рәсәй конференцияһы предприятиелар банкротлығы проблемаларына арналды. Был сара «Евросиб» арбитраж идарасылар ойошмаһы менән берлектә Рәсәй үҙен үҙе көйләүсе ойошмалар союзы башланғысы менән үткәрелә.
Форум эшендә РФ Дәүләт Думаһы, Федераль һалым хеҙмәте, Юғары Арбитраж суды, РФ Иҡтисади үҫеш министрлы вәкилдәре, республикалағы власть органдарынан уларҙың коллегалары, банк белгестәре ҡатнаша. Ике көн дауамында, 16 һәм 17 апрелдә, уларға банкротлыҡты иҫкәртеү, предприятиеларға ярҙам итеү һәм уларҙы һауыҡтырыу буйынса берҙәм сәйәсәт булдырыу өҫтөндә эшләргә тура киләсәк.


text:
Өфө аэропортында бер нисә рейс кисектерелде Фото: Олег Яровиков
Өфө аэропортында бер нисә рейс кисектерелде
Өфө аэропортында бер нисә рейс кисектерелде Фото: Олег Яровиков
ӨФӨ, 2016 йыл, 30 март. /«Башинформ» мәғлүмәт агентлығы, Ксения Калинина/.
Өфө аэропортында бер нисә рейс кисектерелде. Һауа торошоноң насар булыуы сәбәпле, 30 мартта Мәскәү (Шереметьево) — Өфө — Мәскәү йүнәлешендәге ике рейс тотҡарланды. Мәскәү (Домодедово, Внуково), Санкт-Петербург, Баҡы, Пермь, Дүшәнбе, Ташкент, Дубай ҡалаларынан Өфөгә унға яҡын осош кисектерелгән. Республиканың баш ҡалаһынан Һамарға, Усинскиға, Талаканға, Мәскәүгә, Санкт-Петербургка, Норильскиға, Ырымбурға, Дүшәнбегә, Ташкентҡа маршруттар тотҡарлана.
Расписаниелағы үҙгәрештәр тураһында тулыраҡ мәғлүмәт — Өфө аэропортының сайтында.


text:
Фото:
Яңауылда Башҡортостандағы төньяҡ райондарҙың иң яҡшы китапханасылары тәбрикләнде
Фото:
Яңауылда етенсе тапҡыр ойошторолған «Башҡортостан Республикаһының иң яҡшы китапханасыһы-2012» республика конкурсының зона этабы үтте. Сараны ойоштороусылар булып БР Мәҙәниәт министрлығы, Әхмәтзәки Вәлиди исемендәге Милли китапхана, Яңауыл районы хакимиәтенең мәҙәниәт бүлеге, Яңауыл үҙәк китапханаһы сығыш яһаны.
Сарала ҡатнашыусылар алдында район хакимиәте башлығының социаль мәсьәләләр һәм кадрҙар сәйәсәте буйынса урынбаҫары Зикаф Хузин, мәҙәниәт бүлеге начальнигы Гәүһәр Миңлейәрова, Әхмәтзәки Вәлиди исемендәге Милли китапхана директоры Айгөл Әхмәҙиева сығыш яһаны.
Конкурста республиканың төньяҡ төбәгендәге ете район вәкилдәре ҡатнашты. Яңауыл, Ҡалтасы, Борай, Тәтешле, Асҡын, Мишкә һәм Балтас китапханасылары өс номинацияла көс һынашты.
Һөҙөмтәлә «Мәңгелек китаптар», «Барыһы ла уҡый», «Уҡыған ил уңыр» номинацияларында шул тәртиптә Асҡын районынан Ольга Бәҙретдинова, Яңауыл районынан Гөлнара Вәлиева, Балтас районынан Ләйсән Усманова еңеү яуланы.


text:
Өфө эшҡыуарҙарын июндә бушлай өс консультация көтә
Өфө эшҡыуарҙар берләшмәһе Йәмәғәт ҡабул итеү бүлмәһендә июндә кесе һәм урта эшҡыуарлыҡ субъекттары эшмәкәрлеге мәсьәләләре буйынса бушлай өс консультация үткәрелә. Улар эшҡыуарҙарҙың мәғлүмәтлелеген һәм юридик яҡтан белемен арттырыу маҡсатында ойошторола.
Шулай итеп, «Респект» хоҡуҡ компанияһының персонал бүлеге етәксеһе Лилиә Камалетдинова 6 июндә «Персонал туплауҙың һөҙөмтәле алымдары һәм персоналдың эшкә яраҡлашыуы» темаһына консультация үткәрәсәк.
19 июндә Өфө эшҡыуарҙар берләшмәһе директоры Лариса Землянова «Үҙ эшеңде һайлау. Бәләкәй бизнесҡа мәғлүмәт һәм финанс яҡтан ярҙам» темаһына кәңәштәрен тәҡдим итә.
27 июндә «Бизнес-партнер» компанияһы директоры урынбаҫары Диана Киселева «Оптималь һалым һалыу системаһын һайлау һәм бухгалтер иҫәп-хисабын алып барыуға сығымдарҙы кәметеү» темаһына мәғлүмәт бирәсәк.
Консультациялар 16 сәғәттән 18-гә тиклем үткәрелә. Алдан яҙылыу мотлаҡ. Белешмәләр өсөн телефон: 8(347) 241-47-44.


text:
Сәпсәү һымаҡтар
Сәпсәү һымаҡтар (лат. Charadriiformes, урыҫ. Ржанкообразные) — бөтә ер йөҙөндә осрай, һыу буйында йәшәй торған, көйөлдөләр менән аҡсарлаҡтарҙы эсенә алған ҡоштар отряды; тышҡы ҡиәфәте, мирфологияһы менән айырылап торған, бөтә бонъяға таралған, һыуҙа һәм һыу эргәһендә йәшәүсе ҡоштар отряды. Ҙурлығы буйынса бәләкәй һәм уртаса, ауырлығы буйынса ҡом көйөлдөләре (Calidris minutilla) 19-30 г һәм диңгеҙ аҡсарлағы (Larus marinus). 1,3-2 кг-ға етә. Күмәк колонияла йәшәүселәр ҙә, айырым йәшәуселәр ҙә бар. Поляр сарлаҡтың (Sterna paradisaea) миграция юлы 28 мең км-ға етә, шулай уҡ тау зырҡыуыты (Gallinago solitaria) ултыраҡ рәүештә тереклек итә.
Көйөлдө оҙон аяҡлы, оҙон төҙ нәҙек суҡышлы, һоро сыбар төҫлө, йылға-күл буйында йәшәүсе, ҡош[1].Был ҡош Башҡортостанда киң таралған, һыу буйҙарында тереклек итә. Оҙон аяҡлы, аҫҡа табан кәкерәйгән оҙон суҡышлы, өйрәктән ҙур. Был ҡош яҡшы йөҙә, кәрәк саҡта сума. Төҫө — ҡара, буй-буй ерән һорғолт һыҙыҡлы. Ҡойроғоноң өҫтө һәм ҡорһағы аҡ төҫтә. Аяҡтары күкһел һоро. Тауышы «көйөөөөл, көйөөөөөл, өл-өл-өл». Шырлыҡтарҙа, һыулы болондарҙа йәшәй. Ваҡ балыҡ, бөжәк, көҙөн еләк-емеш менән туҡлана. Көйөлдө ояһын ерҙә ҡора. Көрән таптар менән ҡапланған йәшкелт-һоро төҫлө дүрт йомортҡа һала. Көйөлдө — һунар ҡошо, уны ите өсөн аулайҙар.
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)
Әҙәбиәт[үҙгәртергә | вики-тексты үҙгәртергә]
- Ишбирҙин Э. Ф. Башҡортостан ҡоштары. — Өфө, 1986.
Һылтанмалар[үҙгәртергә | вики-тексты үҙгәртергә]
- Мәмәтов Ә. Ф. Сәпсәү һымаҡтар // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.
- Всё о птицах (урыҫ.)
- Ржанкообразные на сайте water-birds.narod.ru (урыҫ.)


text:
Башҡортостан вәкилдәре Ҡазанда ТӨРКСОЙ Даими советының ултырышында ҡатнашасаҡ
ӨФӨ, 2014 йыл, 19 ноябрь. /«Башинформ» мәғлүмәт агентлығы, Ләйлә Аралбаева/.
20-21 ноябрҙә Ҡазанда ТӨРКСОЙ Даими советының XXXII ултырышы һәм 2014 йылда ТӨРКСОЙ Халыҡ-ара ойошмаһы иғлан иткән «Ҡазан — төрки донъяның мәҙәни баш ҡалаһы» йылын ябыуға арналған тантаналы саралар уҙасаҡ.
Ойошма ағзаһы илдәре — Әзербайжандың, Ҡаҙағстандың, Ҡырғыҙстандың, Төркиәнең, Төркмәнстандың, Үзбәкстандың һәм Рәсәй Федерацияһы субъекттары – Алтайҙың, Башҡортостандың, Татарстандың, Тываның, Саха (Яҡуттың), Хакасияның, шулай уҡ Гагаузия автономиялы территориаль берәмектең (Молдова Республикаһы составында) — мәҙәниәт министрҙарының осрашыуы программаның төп өлөшө буласаҡ.
Ҡазан Ратушеһында ТӨРКСОЙ министрҙарының ултырышын ваҡытлыса координатор – Татарстан Республикаһы мәҙәниәт министры Айрат Сибәғәтуллин асасаҡ. Ултырыш алдынан ҡатнашыусылар һәм ҡунаҡтар «Ҡазан — төрки донъяның мәҙәни баш ҡалаһы» бай йөкмәткеле программаһы хаҡында һөйләүсе экспозиция, уның иң сағыу мәлдәре һәм мөһим саралары менән таныша аласаҡ.
Даими советтың 32-се ултырышының көн тәртибендә, отчет осорға йомғаҡ яһау, киләһе осорға ойошма эшмәкәрлегенең бурыстарын һәм программаһын билдәләүҙән тыш, — ТӨРКСОЙ-ҙың Генераль секретарын һәм ваҡытлыса координаторын һайлау. Министрҙарға 2015 йылдағы төрки донъяның Мәҙәни баш ҡалаһын билдәләргә кәрәк буласаҡ, тип хәбәр итте ТӨРКСОЙ-ҙың матбуғат хеҙмәте хеҙмәткәре Лаура Четин.
Тантаналы саралар сиктәрендә «TURKVIZYON» II Халыҡ-ара телевизион йыр конкурсының гала-концерты уҙасаҡ, ул Йылды ябыу сараларының һуңғы аккорды буласаҡ. Йыр конкурсының финал программаһын тантана биҙәйәсәк, уның барышында Ҡазан мәҙәни баш ҡала символын ТӨРКСОЙ министрҙары һайлаған, алмашҡа килеүсе ҡалаға тапшырасаҡ.
12 ноябрҙә Мәскәүҙә Рәсәй Мәҙәниәт министрлығы менән ТӨРКСОЙ Халыҡ-ара төрки мәҙәниәте ойошмаһы араһында үҙ-ара килешеү тураһындағы Меморандум төҙөлдө. Меморандумға Рәсәй Федерацияһы мәҙәниәт министрының беренсе урынбаҫары Владимир Аристархов һәм ТӨРКСОЙ-ҙың Генераль секретары Дюсен Касеинов ҡул ҡуйҙылар. Был документ Рәсәй Федерацияһының субъекттары һәм ТӨРКСОЙ араһында гуманитар хеҙмәттәшлекте, мәҙәниәт һәм сәнғәт өлкәһендә бәйләнештәрҙе нығытыуға тәьҫир итәсәк.


text:
Халыҡ иҫәбен алыу барышында граждандарҙың да, иҫәпселәрҙең дә хәүефһеҙлеге тәьмин ителәсәк
Бөтә Рәсәй халыҡ иҫәбен алыу яҡынлашҡанда уны үткәреүҙең хәүефһеҙлегенә лә етди иғтибар бирелә. Сер түгел, кешеләрҙең күбеһе халыҡ иҫәбен алыуҙы үткәреүгә һағайып ҡарай, өйҙәренә иҫәпселәр урынына һәр төрлө мутлашыусылар инеүенән ҡурҡа. Граждандар именлеген һәм улар биргән мәғлүмәттең конфиденциаллеген гарантиялау ниәтендә, иҫәпселәргә махсус танытмалар тапшырыла, улар уны паспорты менән бергә күрһәтергә тейеш. Был турала “Башинформ” агентлығында үткән матбуғат конференцияһында Росстаттың Халыҡ һәм һаулыҡ һаҡлау статистикаһы идаралығы начальнигы Ирина Збарская хәбәр итте. Ул шулай уҡ иҫәпселәрҙең үҙҙәренең именлеген тәьмин итеү кәрәклеген дә һыҙыҡ өҫтөнә алды. Шуның арҡаһында урам, йорт һәм подъездарҙы яҡтыртыуға өҫтәмә иғтибар биреләсәк.
Башҡортостанстат етәксеһе Әкрәм Ғәниевтың әйтеүенсә, республикала 2002 йылғы халыҡ иҫәбен алыуҙа иҫәпселәргә бәйле криминаль ваҡиғалар күҙәтелмәгән. Ауылдарҙың береһендә шулай ҙа бер иҫәпсегә берәҙәк эт ташланған. Тимәк, бындай мәсьәләне лә хәл итергә кәрәк.
Халыҡ иҫәбен алыуға әҙерлектең һуңғы этабында техник пландағы һорауҙар асыҡлана, халыҡҡа аңлатыу эштәре алып барыла. Һәм бында, матбуғат конференцияһында билдәләүҙәренсә, киң мәғлүмәт сараларының роле баһалап бөткөһөҙ.
Һорау алыу ваҡытында хаталар китмәһен өсөн, инструкторҙар менән һайлап тикшереү үткәреләсәк. Икенсегә урап сығыу булған хаталарҙы төҙәтергә һәм мәғлүмәттең дөрөҫлөгөн тикшерергә мөмкинлек бирәсәк.


text:
Тәтешле районында удмурт фольклор ансамбле булдырылған
Башҡортостандың Тәтешле районында «Яңы Тәтешле» удмурт тарихи-мәҙәни үҙәге нигеҙендә фольклор вокал-инструменталь ансамбле булдырылған, тип хәбәр итте «Башинформ» агентлығына Удмурт тарихи-мәҙәни үҙәге мөдире Антонида Шәйбәкова.
Коллектив төрлө музыка ҡоралдарында уйнаған 8 музыканттан тора. Төркөм составында – Тәтшле районының удмурт ауылдары кешеләре.
— Коллективҡа исем бирелмәгән әле, — тип билдәләне Антонида Шәйбәкова. — Әммә уның ирҙәр коллективы булыуы аныҡ билдәле, улар үҙҙәре уйнай, йырлай, бейей ҙә. Төркөм тик удмурт көйҙәрен башҡармаҡсы.
Фольклор ансамбленең премьераһы ошо көндәрҙә уҙғарылған «Халыҡтар дуҫлығы бәйләме» фестивалендә үткән. Музыканттар концерт номерҙары менән Башҡортостанда һәм унан ситтә лә сығыш яһарға уйлай.


text:
Фән һәм техника өлкәһендә республика дәүләт йәштәр премияһына дәғүә итеүгә эштәр ҡабул ителә башланы
БР Йәштәр сәйәсәте һәм спорт министрлығы фән һәм техника өлкәһендә йәштәр премияһына дәғүә итеүгә эштәр ҡабул итә башлауы тураһында иғлан итте.
Тапшырыу ваҡыты – 1 июлгә тиклем. Дәғүә итеүгә ғилми хеҙмәткәрҙәр, юғары уҡыу йорттары уҡытыусылары, аспиранттар, докторанттар, шулай уҡ айырым да, авторҙар коллективы составында ла (5 кешегә тиклем) халыҡ хужалығы белгестәре күрһәтелә ала. Уларҙың йәше 35-тән үтмәҫкә тейеш. Дәүләт премияһына күрһәтелгән фәнни тикшеренеүҙәрҙең һөҙөмтәләре, дәүләт серенә ҡараған мәғлүмәттәрҙән тыш, матбуғатта донъя күрергә тейеш.
Фән һәм техника өлкәһендә республика дәүләт йәштәр премияһы БР иҡтисады, социаль өлкәһе һәм мәҙәниәте үҫешенә тос өлөш индергәне, производствоға яңы ресурс һаҡлаусы һәм экологик яҡтан таҙа технологиялар, прогрессив материалдар, машиналар һәм яйланмалар әҙерләү һәм индереү өсөн бирелә.
Эштәр киләһе адрес буйынса ҡабул ителә: Өфө, Ленин урамы, 10, 23-сө бүлмә, БР Йәштәр сәйәсәте һәм спорт министрлығының һәләтле йәштәргә һәм йәштәр инициативаларына ярҙам итеү бүлеге. Белешмәләр өсөн телефон: (347) 218-03-08.
Премия республиканың фәнни ҡеүәтен үҫтереү һәм иң һәләтле йәштәрҙе дәртләндереү маҡсатында булдырылған. 2002 йылдан алып уның күләме 150 мең һумға тиклем артты. Премияны ике йылға бер тапҡыр тапшыралар. 12 йыл эсендә 20 йәш ғалим һәм 10 коллектив лауреаттар булды.
Дәүләт премиялары тураһында ҡағиҙә һәм документтарҙың исемлеге (формалары) БР Йәштәр сәйәсәте һәм спорт министрлығының рәсми сайтында «Йәштәр сәйәсәте» бүлегендә урынлаштырылған.


text:
Мәскәүҙә Башҡорт драма театры актерҙары ҡатнашлығында «Юғалған васыят» тамашаһы үтә
ӨФӨ, 2017 йыл, 10 ғинуар. /«Башинформ» мәғлүмәт агентлығы, Ләйлә Аралбаева/.
Мәскәүҙә башҡорт актерҙары ҡатнашлығында «Юғалған васыят» тигән театрлаштырылған тамаша ойошторола. Ҙур сара Crocus City Hall концерт залында 29 ғинуарға билдәләнгән. Ул Мөхәммәт пәйғәмбәрҙең тыуған көнөнә арналған. Сараны ойоштороусылар — Рәсәй мөфтөйҙәр советы, Мәскәү мосолмандарының Диниә назараты.
Тамашаға алты меңдән ашыу кешенең килеүе көтөлә. Төп ролдәрҙе билдәле театр һәм кино актерҙары: Татарстандың атҡаҙанған артисы, Рәсәйҙең дәүләт премияһы лауреаты Марат Бәшәров, театр һәм кино актеры Шамил Хаматов, актриса Бибигөл Аҡтан Суюншалина башҡара. Сарала М.Ғафури исемендәге Башҡорт дәүләт академия драма театры, Ғ.Камал исемендәге Татар дәүләт академия театры, И.Базоркин исемендәге Ингуш дәүләт драма театры, Г.Цадас исемендәге Авар музыкаль-драма театры, А.Салауатов исемендәге Дағстан музыкаль-драма театры актерҙары ҡатнаша.
«3D элементтары менән театрлаштырылған тамаша тамашасыларҙы тарихҡа алып ҡайтасаҡ. Улар Ибн Фаҙлан һәм Салауат Юлаев, Мөхлисә Буби һәм Муса Бигиев эҙҙәре буйлап ваҡыт буйлап сәйәхәт итәсәк. Мәҙәни сараның девизы — «Киләсәкһеҙ үткәнебеҙ юҡ», — тип хәбәр итте ойоштороусылар.
Тулыраҡ мәғлүмәт www.mavlid.ru сайтында бирелгән.


text:
Антибиотиктар
Антибио́тик (бор. грек. ἀvtί — ҡаршы + Bίoς — йәшәү, тормош) — прокариоттар йәки иң ябай төҙөлөшлөләрҙең үрсеүен туҡтата торған тәбиғи йәки ярым синтетик матдәләр; ауырыу тыуҙырыусы микроорганизмдарҙы үлтереүгә һәләтле биологик сығышлы матдәләр[1]; хайуан, үҫемлек һәм микробтарҙа барлыҡҡа килеп, микробтар һәм ҡайһы бер шеш күҙәнәктәренең үҫешен туҡтатыу сифатына эйә булған матдәләр, мәҫ., пеницилин, стрептоцимин, тетерациклин һ.б.[2]; микроорганизмдар тарафынан эшләнгән һәм ҡайһы бер бактерияларҙы, микробтарҙы үлтереүгә, шеш күҙәнәктәре үҫешен туҡтатыуға һәләтле матдәләр[3].
ГОСТ 21507-81 (СТ СЭВ 1740-79) буйынса:
Тәбиғи антибиотиктар актиномицет бактерияларҙа барлыҡҡа килә. Ҡайһы бер антибиотиктар бактериялар үҫешен әүҙем туҡтаталар, шул уҡ ваҡытта макроорганизмға әҙерәк йәки бөтөнләй зыян килтермәйҙәр. Был антибиотиктар дарыу итеп ҡуланыла. Ҡайһы бер антибиотиктар яман шеште дауалағанда цитостатик (яман шешкә ҡаршы дарыуҙар) сифатында ҡулланыла. Антибиотиктар вирустарға тәъҫир итмәй, шуға күрә грипп, А, В, С гепатитs, һыу сәсәге (ветреная оспа), герпес, ҡыҙамыҡ (краснуха), ҡыҙылса (корь) кеүек сирҙәрҙе дауалағанда файҙаһыҙ.
Йөкмәткеһе
Терминология[үҙгәртергә | вики-тексты үҙгәртергә]
Тәбиға аналогтарынан айырмалы булараҡ, бактерияларҙың урсеүен туҡтатырға һәләтле синтетик препараттарҙы антибактериаль хтитопрепараттар тип атағандар. Ул ваҡытта сульфаниламид ҡына билдәле булған. Һуңғы тиҫтә йылдарҙа яңынан-яңы синтетик антибактериаль препараттар етештерелә. «Антибиотик» тигән төшөнсә хәҙер менән барлыҡ синтетик һәм антибактериаль химиопрепараттарҙы атайҙар.
Тарихы[үҙгәртергә | вики-тексты үҙгәртергә]
Медицинала антибиотиктарҙы уйлап табыуҙы революция менән сағыштырырға була. Беренсе антибиотиктар пенициллин һәм стрептомицин була.
Һылтанмалар[үҙгәртергә | вики-тексты үҙгәртергә]
- Антибиотики — Общая информация (урыҫ.)
- М. Шифрин. Война с микромиром (урыҫ.)


text:
Силәбелә тәүге тапҡыр «Йәшлек-шоу» фестивале үтте
Силәбелә тәүге тапҡыр «Йәшлек-шоу» фестивале үтте. Сараны ойоштороусылар булып БР Мәҙәниәт министрлығы, Башҡортостандың Силәбе өлкәһендәге Даими вәкиллеге, Республика халыҡ ижады үҙәге сығыш яһаны. Шулай уҡ фестивалде үткәреүҙә өлкәнең Башҡорт йәштәре иттифағы һәм «Башҡорт ҡоролтайы» йәмәғәт ойошмаһы ҙур ярҙам күрһәтте.
Мәҙәни сара башҡорт телен һәм эстрадаһын популярлаштырыу, йәштәр араһында ватансылыҡ идеяһын йәйелдереү, йәш таланттарҙы асыҡлау маҡсатында ойошторолдо.
Фестивалгә 300-ҙән ашыу кеше йыйылды, тип хәбәр итте Башҡортостандың Силәбе өлкәһендәге Даими вәкиллегенең матбуғат секретары Михаил Хәбиров. Башҡорт йыры байрамында Өфөнән килгән ундан ашыу артист ҡатнашты. Улар Ватанға, туған телгә һөйөү тураһында заманса һәм халыҡ йырҙарын башҡарҙы.
Концертта ҡатнашыусыларҙы Башҡортостан Республикаһының Силәбе өлкәһендәге вәкиле Амур Хәбибуллин, Республика халыҡ ижады үҙәгенең генераль директоры Байрас Ишбирҙин, «Башҡорт ҡоролтайы» йәмәғәт ойошмаһы рәйесе Наил Шәйҙуллин сәләмләне.
— «Йәшлек-шоу» фестивален йыл һайын үткәрергә теләйбеҙ. Унда яңы йәш артистар асыҡланыр, яңы йырҙар яңғырар, тип ышанабыҙ, — тине Амур Хәбибуллин.


text:
Республикала беренсе экологик сәнәғәт майҙансығы Благовещен районында ойошторолдоФото: Таһир Фәйзуллин
Республикала беренсе экологик сәнәғәт майҙансығы Благовещен районында ойошторолдо
Республикала беренсе экологик сәнәғәт майҙансығы Благовещен районында ойошторолдоФото: Таһир Фәйзуллин
Шаршамбы, 9 июлдә, Благовещен районы хакимиәтендә башҡарма власть органдары һәм муниципаль район территорияһында урынлашҡан предприятиелар хеҙмәттәшлек һәм үҙ-ара килешеп эш итеү тураһында килешеүгә ҡул ҡуйҙылар. Хакимиәт башлығы Фәрит Фазылов һәм биш эре предприятие вәкилдәре раҫлаған документтың маҡсаты – экологик мәсьәләләрҙе хәл итеү һәм халыҡтың йәшәү сифатын яҡшыртыу, Благовещен районы халҡын әүҙем социаль тормошҡа йәлеп итеү, уңайлы тирә-яҡ мөхиткә граждандарҙың хоҡуҡтарын ғәмәлгә индереү өлкәһендә граждандарҙың әүҙемлеген арттырыу буйынса инициативаларҙы ғәмәлгә ашырғанда яҡтарҙың үҙ-ара эш итеүе һәм хеҙмәттәшлеге.
Благовещендың «Панорама» гәзите хеҙмәткәре Таһир Фәйзуллин хәбәр итеүенсә, бындай килешеүҙе әҙерләргә ағымдағы йылдың майында Благовещендың «Полиэф» заводында үткән БР Дәүләт Йыйылышы – Ҡоролтайҙың экологик ҡануниәтте камиллаштырыу буйынса эшсе төркөм ултырышында тәҡдим иттеләр.
Парламентарийҙар эшкә әүҙем ҡушылды һәм ай ярымдан Рөстәм Мусабировтың һәм Владислав Кузнецовтың тәҡдиме аныҡ килешеү формаһын тапты.
Артабан, БР Дәүләт Йыйылышының Аграр мәсьәләләр, экология һәм тәбиғәтте файҙаланыу буйынса комитет рәйесе урынбаҫары Руфина Шағапова билдәләүенсә, депутаттар был креатив проектты бойомға ашырыуҙың координаторҙары сифатында сығыш яһаясаҡ.


text:
Баш ҡалала «саҡырыу буйынса өләсәйҙәр» баланы мәктәптән алырға ярҙам итәсәк
ӨФӨ, 2016 йыл, 9 сентябрь. /«Башинформ» мәғлүмәт агентлығы, Эльмира Сабирова/.
Тиҙҙән Өфөлә яңы хеҙмәт барлыҡҡа киләсәк. Өсөнсө быуын халыҡ университеты «Бер сәғәткә өләсәй» проектын тәҡдим итә. Пенсионерҙар баланы мәктәптән алырға, ашатырға һәм уның менән өйгә эште башҡарырға ярҙам итәсәк.
«Әле 20 кеше уҡый. Дәрестәр бөтә йүнәлештәр буйынса ойошторолған. Балалар психологияһынан алып юридик яҡтан грамоталылыҡҡа тиклем. Беҙ уҡыусыларҙың ғүмере өсөн яуаплылыҡ алабыҙ, шуға күрә хеҙмәткәрҙәребеҙ күп мәсьәләләр буйынса компетентлы булырға тейеш», — тип билдәләне «Башҡортостандың өсөнсө быуын халыҡ университеты» төбәк йәмәғәт ойошмаһы рәйесе Рафиҡ Хәйҙәров.
Баланы мәктәптән алған пенсионерҙар уны Халыҡ университеты офисына (Коммунистик урамы, 39) килтерә. Бында төшкө аш ҡаралған, ял итеү һәм өйгә эште башҡарыу өсөн махсус бүлмәләр булдырылған. Түңәрәктәр асыу күҙаллана, уларҙы халыҡ университеты тыңлаусылары алып барасаҡ.
Ойоштороусылар әлеге проектҡа ентекле әҙерләнгән. Яҡтар араһында килешеү төҙөләсәк, шуға күрә ата-әсәләр өлкән йәштәге ҡатын-ҡыҙҙарға балаларын ышанып тапшыра ала.
Рафиҡ Хәйҙәров әйтеүенсә, эш хаҡы хеҙмәттең төрө, дауамлылығы буйынса билдәләнә. Көнөнә — 200-300 һум тирәһе, айына ете-һигеҙ мең самаһы тәшкил итәсәк.
Һорауҙарҙы 272-04-81, 276-76-46 телефондары буйынса бирергә мөмкин. «Башҡортостан пенсионеры» порталында, социаль селтәрҙәрҙә «Халыҡ университеты» төркөмөндә лә мәғлүмәттәр бар.
Тиҙҙән «Икенсе йәшлек» сайты эшләй башлай, унда проектта ҡатнашыусылар хаҡында тулыраҡ мәғлүмәт тупланған.


text:
Төбәктә «500 ферма» программаһын тормошҡа ашырыу буйынса тәүге йомғаҡтар яһалды
2012 йылда «500 ферма» республика маҡсатлы программаһында ҡатнашҡан предприятиелар яңыртыуға 1,5 миллиард һум аҡса йүнәлткән. Уларҙың 483 миллион һумын – кредитҡа алған.
— 2012 йылдың апрелендә ҡабул ителгән «500 ферма» комплекслы программаһы республикала һөтсөлөк тармағының килемле һәм конкурентлыҡҡа һәләтле булыуын тәьмин итеүгә йүнәлтелгән. Сығымдарҙың һәр һумы ошо маҡсаттарҙа тотонолорға тейеш. Бөгөнгө көнгә 37 һөтсөлөк-тауар фермаһы яңыртылған. Ағымдағы йыл аҙағына комиссия кәм тигәндә 50 яңыртылған ферманы ҡабул итергә планлаштыра, — тине 19 декабрҙә «500 ферма» республика маҡсатлы программаһын тормошҡа ашырыуға арналған семинар-кәңәшмәлә Башҡортостандың ауыл хужалығы министры Николай Коваленко.
Быйыл программала ҡатнашыусы статусы төбәктең 67 ауыл хужалығы предприятиеһына бирелгән. Улар дөйөм алғанда 71 һөтсөлөк-тауар фермаһын яңыртасаҡ.
Әлеге ваҡытта техника, ҡорамалдар, тоҡомло мал, күп йыллыҡ үләндәр орлоғо һатып алыуға һәм төҙөү-монтажлау эштәренә субсидиялар программала ҡатнашҡан 51 предприятиеға күсерелгән. Ауыл хужалығы предприятиеларына бүленгән средстволарҙың дөйөм күләме – 302 миллион һумдан ашыу. Ошо көндәрҙә 2012 йылғы программаны тормошҡа ашырыу өсөн республика бюджетынан өҫтәмә рәүештә 85 миллион һум аҡса бүленгән.
Республиканың ауыл хужалығы министры билдәләүенсә, ауыл халҡы был программаға ҡарата ышанысын белдерә. Программаның механизмы аныҡ билдәләнгән һәм ул 2013 йылда ла дауам ителәсәк.
— Яңы йыл башланыр алдынан – әленән үк программаны тормошҡа ашырыу өсөн, биш йыл дауамында ул һөҙөмтәле эшләһен өсөн аныҡ параметрҙар һәм шарттар билдәләү беҙҙең төп бурыс булып тора, — тине Николай Коваленко.


text:
Өфөнөң Ленин районында Маугли ҡыҙыҡай табылды
Күршеләр шылтыратыуы буйынса килгән инспекторҙар ярым ҡараңғы өйҙә шыр яланғас ҡыҙыҡайҙың һөйәк кимереп ултырған сағына тап була.
23 йәшлек әсә, уның исеме Аня, бындай хәлгә аптырап, илап тороп ҡала. Һуңынан асыҡланыуынса, Аня ҡояшлы Тажикстан егете менән осраша башлай. Егет тыуған иленә ҡайтып китә лә башҡаса килмәй. Мөхәбәт емеше булып Мәҙинә донъяға килә. Яңғыҙ әсә эсә башлай, ҡыҙы барлығы тураһында онота. Сабый урамдағы эттәр менән ашай, йоҡлай башлай. Табиптар әйтеүенсә, Мәҙинәнең сәләмәтлеге бик яҡшы. Ленин районы прокуратураһынан хәбәр итеүҙәренсә, енәйәт эше ҡуҙғатылған.


text:
31 майҙа баш ҡалала «Барлыҡ балаларға – бәхетле бала саҡ!» хәйриә концерты үтә
31 майҙа Өфө ҡалаһы Киров районы хакимиәтенең мәҙәниәт һәм йәштәр эштәре буйынса бүлеге ярҙамында «Шаян» халыҡ бейеүҙәре ансамбле Халыҡ-ара балаларҙы яҡлау көнөнә арналған «Барлыҡ балаларға – бәхетле бала саҡ!» хәйриә концертын үткәрә.
Концерт Өфөнөң С.Т.Аксаков исемендәге баҡсаһында үтә. Унда «Шаян» халыҡ бейеүҙәре ансамбле, «Майҙан» фольклор ансамбле, башҡорт эстрадаһы йырсылары, Өфө технология һәм дизайн колледжы, «Joker» сағыу ваҡиғалар агентлығы ҡатнаша.
Концерттан алынған аҡса Өфө районының Алексеевка ауылындағы Коррекцион педагогика үҙәгенә йүнәлтеләсәк.


text:
Сорғотта тәүге тапҡыр башҡорт йәштәре форумы ойошторола
ӨФӨ, 2016 йыл, 21 апрель. /«Башинформ» мәғлүмәт агентлығы, Ләйлә Аралбаева/.
24 апрелдә Сорғотта тәүге тапҡыр башҡорт йәштәре йыйыны уҙғарыла.
Унда округтағы йәштәр төркөмдәренең делегациялары саҡырылған. Сорғот ҡалаһы филармонияһының ҙур залында йәмғиәт, спорт, мәҙәниәт һәм мәғариф майҙансыҡтары эшләйәсәк. Тантаналы кисә делегаттарының һәм ҡунаҡтарҙың форум резолюцияһы проектын тикшереүҙә һәм ҡабул итеүҙә әүҙем ҡатнашыуы көтөлә. Сара йомғаҡтары буйынса Юграның «Мираҫ» башҡорт йәштәре союзының киләһе йылға эш планы һәм эшмәкәрлек программаһы билдәләнәсәк.
«Сорғотта башҡорт йәштәренең ошондай йыйыны тәүгә ойошторола, — тине ойошманың лидеры Рияз Байегетов. — Байтаҡ эш башҡарылған, ҡыҙыҡлы һәм йөкмәткеле сығыштар әҙерләнә. Юграның ижади йәштәренән яңы проекттар һәм конструктив идеялар көтәбеҙ».
Ойоштороусылар әйтеүенсә, башҡорт йәштәренең беренсе форумын үткәреү идеяһы күптән барлыҡҡа килгән. Ханты-Манси автономиялы округында Башҡортостанда тыуып үҫкән меңдәрсә йәш белгес йәшәй һәм эшләй. Уларҙың бергә тупланып, округтың йәмәғәт тормошонда әүҙем ҡатнашыу, үҙҙәренең идеяларын тәҡдим итеү, милли саралар ойоштороу теләге ҙур.
Сараны ойоштороусылар — Бөтә донъя башҡорттары ҡоролтайы башҡарма комитетының йәштәр советы (Өфө ҡалаһы), «Ханты-Манси автономиялы округы — Югра башҡорттары ҡоролтайы» йәмәғәт ойошмаһы ярҙамында Юграның «Мираҫ» башҡорт йәштәре союзы.
Йыйын 24 апрелдә киске сәғәт 6-ла башлана. Сараға бөтә теләүселәр ҙә саҡырыла.


text:
Рөстәм Хәмитов Ғафури районында урып йыйыу эштәре барышы менән таныштыФото: Башҡортостан Башлығының матбуғат хеҙмәте
Рөстәм Хәмитов Ғафури районында урып йыйыу эштәре барышы менән танышты
Рөстәм Хәмитов Ғафури районында урып йыйыу эштәре барышы менән таныштыФото: Башҡортостан Башлығының матбуғат хеҙмәте
ӨФӨ, 2016 йыл, 2 август. /«Башинформ» мәғлүмәт агентлығы, Александр Смирнов/.
30 июлдә Рөстәм Хәмитов эш сәфәре барышында Ғафури районында булды. Башҡортостан Башлығы урып йыйыу эштәре барышы менән танышты, агросәнәғәт комплексы предприятиеларына, инфраструктура һәм социаль объекттарға барҙы.
Татар Һаҫыҡ күле ауылы янында республика етәксеһе «Восход-СТ» ауыл хужалығы предприятиеһы баҫыуҙарында уңыш йыйыу барышы менән танышты.
Хужалыҡ директоры Руслан Бакиров әйтеүенсә, биш йыл эсендә ауыл хужалығы биләмәләре 350 гектарҙан 4,5 гектарға тиклем артҡан. 2016 йылда сәсеү майҙандары 2 405 гектарҙы биләй, шуларҙың 1 415 гектары – иген, 850-һе – техник культуралар (шәкәр сөгөлдөрө, көнбағыш). Әлеге ваҡытта игендең уңышы гектарҙан 29,7 центнер тәшкил итә. Быйыл кукурузға 125 гектар майҙан бирелгән, тип билдәләне Руслан Бакиров.
Бынан тыш, ауыл хужалығы предприятиеһы романов тоҡомло һарыҡ үрсетеү менән дә шөғөлләнә.Әле хужалыҡта 470-тән ашыу һарыҡ, шулай уҡ бер нисә баш йылҡы һәм эре мөгөҙлө мал бар.
Рөстәм Хәмитов республикала комбайнсылар араһында конкурс иғлан ителеүен иҫкә төшөрҙө. Ун еңеүсегә автомобиль тапшырыла. Руслан Бакиров фекеренсә, «Восход-СТ» предприятиеһы хеҙмәткәрҙәре ошо һөнәри бәйгелә юғары урындарға дәғүә итә ала.
– Беҙ һәйбәт эшләүселәргә, уңыштың сифаты һәм һаны йәһәтенән үҙҙәрен яҡшы яҡтан күрһәтеүселәргә ярҙам итәсәкбеҙ, – тине Рөстәм Хәмитов.


text:
Башҡортостанда театрҙар тураһында закон булдырыласаҡ
БР Дәүләт Йыйылышы – Ҡоролтайҙың Мәғариф, фән, мәҙәниәт, спорт һәм йәштәр эштәре буйынса комитеты ултырышында депутаттар «Башҡортостан Республикаһында театрҙар һәм театраль эшмәкәрлек тураһында»ғы закон проектын тикшерҙе, тип хәбәр иттеләр республика парламентының матбуғат хеҙмәтенән. Тейешле закон булдырыу кәрәклеге хаҡында ағымдағы йылдың март айында Өфөлә үткән парламент тыңлауҙарында әйтеп ишеттерелде.
Закон проекты Башҡортостан Республикаһы биләмәһендә эшләгән театрҙарҙы иҫәпкә алыуҙы тәьмин итеү маҡсатында реестр алып барыуҙы күҙ уңында тота. Был реестр республика театрҙарын иҫәпкә алып, уларға дәүләт ярҙамы сараларын күрһәтергә, шулай уҡ Башҡортостанда физик һәм юридик шәхестәрҙе театраль хеҙмәтләндереүҙә үҙ-ара килешеп эш итеүҙе, координациялауҙы һәм контроллек итеүеҙе ойошторорға мөмкинлек бирәсәк.
Законды ҡабул итеү Башҡортостан Республикаһында театраль эшмәкәрлеккә ярҙам итеүҙең һәм уны үҫтереүҙең хоҡуҡи гарантияларын булдырасаҡ.


text:
Өфөлә мосолман ЗАГС-ы асыла
Өфөлә ҡалала ғына түгел, бөтөн Башҡортостанда беренсе тапҡыр никах йорто асыласаҡ. Унда мосолмандар Ислам ҡанундары буйынса һәм Рәсәй Федерацияһы ҡануниәтенә ярашлы никахын теркәй аласаҡ.
Никах йортон 30 августа Ураҙа байрамына асыу планлаштырыла. Ул Сипайлово биҫтәһенең Ю.Гагарин урамындағы Хәмзә мәсетендә урынлашасаҡ. Был мәсет бинаһы ун йыл дауамында күтәрелеп, 2006 йылда меценат Хәмзә Ғәлләмов етәкселегендәге хәйриә фонды средстволарына төҙөлөп бөттө.
Никах йорто 50-гә яҡын кешене һыйҙыра ала. Күҙалланыуынса, ул никахлашыу йолаһын атҡарыуға ғына түгел, дәрестәр үткәреү өсөн дә файҙаланыласаҡ.


text:
Үзбәкстандың башҡорт мәҙәни үҙәге һөҙөмтәле эшләй — Бөтә донъя башҡорттары ҡоролтайы делегаты
ӨФӨ, 2015 йыл, 21 ноябрь. /«Башинформ» мәғлүмәт агентлығы, Ләйлә Аралбаева/.
Өфөгә Бөтә донъя башҡорттары ҡоролтайына Рәсәйҙең төрлө төбәктәренән һәм сит илдәрҙән делегаттар йыйылды. Баш ҡалала уҙған күләмле форумда алты Үзбәкстан вәкиле лә бар. Ҡунаҡтар башҡорт милли кейемендә килгән. Делегация етәксеһе, Үзбәкстандың башҡорт мәҙәни үҙәге Советы рәйесе Илшат Хәсәнов тәьҫораттары менән бүлеште.
«Был бик мөһим сара. Ҡоролтайҙың донъя кимәлендә үткәрелеүенә шатбыҙ: илдәр, Рәсәй төбәктәре үҙҙәренең делегаттарын ебәргән, барыһы ла таныша, фекер алыша — был берләштереүсе ролен уйнай», — тип билдәләне делегат.
Ташкенттағы башҡорт мәҙәни үҙәге әүҙем һәм һөҙөмтәле эшләй, тип һөйләне Совет рәйесе.
«Ташкенттың иң матур районында Әхмәтзәки Вәлиди урамын астыҡ. Быйыл уның тыуыуына 125 йыл тулыу уңайынан ошо урамда барельеф ҡуйырға ниәтләйбеҙ. Үзбәкстанда бик күп саралар, шул иҫәптән йыл һайын 12 декабрҙә Башҡортостан көнөн ойошторабыҙ. Байрам иң ҙур театрҙа уҙғарыла, беҙгә Башҡортостандан ҡунаҡтар килә», — тип һөйләне Илшат Хәсәнов.
Ҡоролтайҙың пленар ултырышы башланыр алдынан билдәләүҙәренсә, форумға 431 делегат килгән, Конгресс-холға 419 кеше, шул иҫәптән рәсми кешеләр, предприятие етәкселәре, ҡунаҡтар йыйылған. Ҡоролтай делегаттары өсөн бай эшлекле һәм мәҙәни программа әҙерләнгән.


text:
Мортаза Рәхимов: ” Яңы ҡатмарлы шарттарҙа ла
Башҡорт дәүләт опера һәм балет театрында Республика көнөнә арналған тантаналы йыйылыш дауам итә. Унда ҡатнашыусылар алдында Башҡортостан Президенты Мортаза Ғөбәйҙулла улы Рәхимов ”Яңы ҡатмарлы шарттарҙа ла Башҡортостан ныҡлыҡҡа һынауҙы уңышлы үтә!” исемле доклад менән сығыш яһаны.
Ҡәҙерле ватандаштар! Хөрмәтле ҡатнашыусылар һәм ҡунаҡтар!
Һеҙҙе, ә һеҙҙең йөҙөгөҙҙә Башҡортостан халҡын, дәүләтебеҙҙең төп байрамы — Республика көнө менән ҡотлайым!
Был датаны ҡала һәм райондарҙа, хеҙмәт коллективтарында билдәләү, йәмәғәтселек менән берлектә сираттағы йылға һығымталар яһау, киләсәккә бурыстарҙы асыҡлау яҡшы традицияға әүерелде.
Бына ике тиҫтә йылға яҡын Башҡортостан ижтимағи үҙгәртеп ҡороуҙар юлынан бара. Был — беҙҙең тарихи юлды һайлауыбыҙ, бөйөк Рәсәй менән уртаҡ яҙмышыбыҙ, республиканың бер быуатлыҡ тиерлек дәүләтселеге үҫешендә яңы этап. Илдәге демократик реформалар һөҙөмтәһендә дәүләт власы органдарын, иҡтисади системаны йәмғиәт һәм һәр кеше мәнфәғәттәренә йүнәлтеү мөмкинлеге тыуҙы. Беҙ хужалыҡ һәм мәҙәни төҙөлөш проблемаларын, төбәгебеҙ үҙенсәлектәрен иҫәпкә алып, үҙ аллы хәл итә башланыҡ.
Уникаль тәбиғәт байлыҡтарына, ҡеүәтле сәнәғәт, ауыл хужалығы һәм төҙөлөш потенциалына, ә иң мөһиме — тәжрибәле, талантлы һәм тырыш кадрҙарға эйә булған республика үҙ иңенә ҙур бурыстар алды, ХХI быуатта ысын алға китешкә өлгәште. Был — Рәсәй Федерацияһын нығытыуға ҙур өлөш индереү, беҙ уның менән хаҡлы ғорурланабыҙ!
Бөгөн халҡыбыҙҙың, йәмғиәттең бөтә ҡатламдарының, талантлы йәштәрҙең, төбәктәрҙең ғәйәт ҙур ижади, интеллектуаль ҡеүәтен замандың ҙур һынауҙарына лайыҡлы яуап биреү өсөн тағы ла ҡыйыуыраҡ тормошҡа ашырырға кәрәк. Заманса производстволар һәм яңы технологиялар, конкуренцияға һәләтле продукцияның өр-яңы төрҙәре, ХХI быуат инфраструктураһы айырыуса талап ителә.
Донъя көрсөгө ныҡлыҡҡа етди һынау булды. Бөгөн республикабыҙ, дөйөм алғанда, ябай булмаған һынауҙарҙы лайыҡлы үткәрә, тип раҫларға мөмкин. Үткәрелгән структур үҙгәртеп ҡороуҙар, иҡтисадты диверсификациялау һәм яңыртыу, ваҡытында күрелгән саралар кире күренештәрҙең йоғонтоһон байтаҡҡа йомшартыу мөмкинлеген бирҙе. Банкылар эшмәкәрлегенең тотороҡлолоғо тәьмин ителде, финанс-бюджет системаһы һөҙөмтәле эшләй. Иҡтисадыбыҙҙың, башҡа төп тармаҡтарҙың һәм халыҡ хужалығы өлкәләренең арҡа һөйәге булған яғыулыҡ-энергетика комплексы эшмәкәрлеген айырып билдәләргә теләйем. Торлаҡ йорттар төҙөлөшөнөң артыуы тәьмин ителде. Планлаштырылған объекттарҙы, юлдар һәм күперҙәр һалыу дауам итә.
Ауыл хужалығы хеҙмәткәрҙәре дәүләттең ҙур ярҙамы менән, үҙҙәренең бай тәжрибәһе, ныҡышмалылығы һәм маҡсатҡа ярашлы эше иҫәбенә ҡатмарлы һауа-климат шарттарын еңеп, яҡшы уңыш — 2,2 миллион тонна иген үҫтерҙе һәм йыйып алды. Малсылыҡ үҫеүен дауам итә, һөт һәм ит етештереү буйынса эре ҡеүәттәр булдырыла.
Республика кешеләрҙең йәшәү кимәлен һәм сифатын күтәреүгә, халыҡтың төрлө ҡатламдарына бөтә яҡлап ярҙам күрһәтеүгә йүнәлтелгән социаль сәйәсәтен үткәрә. Дәүләттең бөтә социаль гарантиялары һәм йөкләмәләре һаҡлап ҡалынды, айырым маҡсатлы социаль программалар үтәлә. 2009 йылдың 7 айында уртаса айлыҡ эш хаҡы былтырғы ошо уҡ осор менән сағыштырғанда 9,5 процентҡа артҡан, ә йән башына уртаса аҡсалата килем 14,9 процентҡа үҫкән.
Әсәлеккә һәм балалыҡҡа, өлкән быуынға, Бөйөк Ватан һуғышы ветерандарына ярҙам күрһәтеү өсөн бик күп эштәр башҡарыла. Йәштәрҙең башланғыстарын яҡлау һәм үҫтереү йылы саралары программаһы уңышлы тормошҡа ашырыла. Демографик хәл яҡшырыуын дауам итә, уртаса ғүмер оҙайлылығы арта.
Башҡортостандың һаулыҡ һаҡлау, мәғариф, фән һәм мәҙәниәт өлкәһендәге ҡаҙаныштары ярайһы уҡ ҙур. Улар кешеләрҙең физик һәм рухи үҫешен тәьмин итә, кеше капиталына, республика һәм ил киләсәгенә ысын инвестициялар булып тора.
Өлгәшелгәндәрҙең барыһы ла — власть органдары эшмәкәрлеге, һәр ҡайһығыҙҙың, ҡала һәм ауыл эшсәндәренең, ветерандарҙың һәм йәштәрҙең ныҡышмалы хеҙмәте, һеҙҙең талантығыҙ, илһөйәрлегегеҙ һәм юғары социаль яуаплылығығыҙ һөҙөмтәһе ул. Үтелгән юлда, тупланған ижади тәжрибәлә беҙ оптимизм нигеҙен, бөтә эшебеҙҙе артабан да етди көсәйтеү өсөн этәргесте күрәбеҙ. Ошо һынауҙарҙан беҙ иҡтисади үҫеш сығанаҡтарын киңәйтеп, һөҙөмтәлерәк технологияларҙы үҙләштереп, тормошобоҙҙо төҙөкләндереп, тағы ла көслөрәк булып сығырбыҙ тип ышанам!
Барығыҙға ла һаулыҡ, именлек һәм бәхет, иртәгәһе көнгә ышаныс, Тыуған илебеҙ хаҡына барлыҡ изге эштәрегеҙҙә яңы уңыштар теләйем!
Оло байрам менән, ҡәҙерле ватандаштар!


text:
Фото:
Еврокомиссия журналистар өсөн Лоренцо Натали исемендәге премияға конкурс тураһында иғлан итә
Фото:
3 майҙа, Бөтә донъя матбуғат азатлығы көнөндә, Европа Комиссияһы 2010 йылғы Лоренцо Натали исемендәге премияға конкурс башланыуы тураһында рәсми иғлан итте. Был халыҡ-ара премия «Репортёры без границ» ойошмаһы һәм Бөтә донъя газета ассоциацияһы менән партнерлыҡта үҫеш, демократия һәм кеше хоҡуҡтары мәсьәләләрен яҡтыртҡан иң яҡшы журналистарға бирелә.
«Лоренцо Натали исемендәге премия менән бүләкләп, Европа Комиссияһы йәмғиәт, демократия һәм кеше хоҡуҡтарын үҫтереү эшенә өлөш индергән журналистарға хөрмәт күрһәтә. Уларҙың күптәре йыш ҡына ауыр шарттарҙа эшләй, — ти Европа Комиссияһының үҫеш мәсьәләләре өсөн яуап биреүсе ағзаһы Андрис Пиебалгс. — Беҙ уларға фәҡирлеккә ҡаршы көрәш хаҡына мәғлүмәт биреүҙәрен дауам итһендәр өсөн ярҙам итергә теләйбеҙ».
Лоренцо Натали исемендәге премия – 1992 йылда булдырыған халыҡ-ара награда. Конкурста телевидениела, радиола, баҫма һәм онлайн киң мәғлүмәт сараларында эшләгән журналистар ҡатнаша ала. Былтыр был конкурста 130 илдән 1000 журналист ҡатнашты.
Ҡыҙыҡһынған журналистар быйыл 31 авгусҡа тиклем ҡатнашыуға заявка бирә ала (мәғлүмәт http://www.nataliprize2010.eu сайтында бирелгән). Еңеүселәрҙең исемдәре декабрь айында Брюсселдә Андрис Пиебалгс ҡатнашлығында үтәсәк наградлау тантанаһында иғлан ителәсәк.
Дөйөм 60000 евро күләмендә приздар Европанан, Африканан, ғәрәп донъяһынан һәм Яҡын Көнсығыш, Азия, Латин Америкаһы һәм Кариб бассейны илдәренән 17 журналисҡа биреләсәк.
Хәтерегеҙгә төшөрәбеҙ, Лоренцо Натали (1922–1990) – Европа Комиссияһы ағзаһы, һуңынан 1976 йылдан 1989 йылға тиклем Комиссияның вице-рәйесе, бер нисә йыл хеҙмәттәшлек һәм үҫеш мәсьәләләре өсөн яуаплы булды.


text:
Башҡортостандың йәш журналистары үҙенең клубын булдырҙы
Башҡортостанда Йәш журналистар клубы барлыҡҡа килде. Бөтә республиканан киң мәғлүмәт саралары хеҙмәткәрҙәренең аралашыуы өсөн интернет-майҙансыҡ булдырыу идеяһы сентябрҙә Өфөлә үткән төбәк йәш журналистар фестивалендә әйтеп ишеттерелгәйне.
— Беренсе этапта клуб «ВКонтакте» социаль селтәрендәге төркөмдән ғибәрәт. Әммә был формат һуңғыһы түгел. Киләсәктә уның ниндәйҙер айырым сайт, форумға әйләнеүе ихтимал. Әлегә йәш журналистарҙы төркөм сафын тулыландырырға, уй-фекерҙәр, тәҡдимдәр, тәжрибә менән уртаҡлашырға саҡырабыҙ, әле төркөмдә 80-гә яҡын кеше иҫәпләнә, — тине БР Журналистар союзының яуаплы секретары Марат Саттаров .


text:
Башҡортостан Хөкүмәтендә ҡаҙна килемен арттырыу мөмкинлектәре тикшерелде Фото: Олег Яровиков
Башҡортостан Хөкүмәтендә ҡаҙна килемен арттырыу мөмкинлектәре тикшерелде
Башҡортостан Хөкүмәтендә ҡаҙна килемен арттырыу мөмкинлектәре тикшерелде Фото: Олег Яровиков
ӨФӨ, 2015 йыл, 16 декабрь. /«Башинформ» мәғлүмәт агентлығы, Ольга Мортазина/.
Башҡортостан Хөкүмәтендә ҡаҙна килемен арттырыу мәсьәләләре буйынса ведомство-ара комиссия ултырышы үтте. 2014 йыл йомғаҡтары буйынса республиканың йән башына уртаса һалым килеме буйынса 48-се урында булыуы билдәләнде. Ағымдағы йылдың 11 айында төбәк, «Башнефть» иҫәбенә 8 миллиард һумға «арттырып», 40-сы урынға күтәрелде. Төп бурыс — тәүге утыҙ исемлегенә инеү.
Һәр муниципаль берәмектә һалым йыйыу буйынса махсус комиссиялар эшләй. Башҡортостан Хөкүмәте Премьер-министры Рөстәм Мәрҙәнов уларҙың һөҙөмтәлелеген баһаланы. «Ҡайһы бер муниципалитеттарҙа, мәҫәлән, Өфө һәм Учалы райондарында эш бик яҡшы ойошторолған. Һалымдар алынып етмәгән райондар ҙа бар. Етешһеҙлектәр күҙгә күренеп тора. Мәҫәлән, Ҡырмыҫҡалыла — былтырғы пландың үтәлешенән 82 процент, Хәйбуллала — 84, Ағиҙелдә 79 процент. Саҡмағош районы физик берәмектәр килеменә һалым буйынса уҙған йылдың кимәленә ҡарата 89 процент, Стәрлетамаҡ иһә 83 процент үтәгән. Ябайлаштырылған система буйынса: Благовар районы — былтырғы менән сағыштырғанда 61 процент, Йылайыр районы — 69 процент. Физик берәмектәрҙең милкенә һалым: Мишкәлә — 85, Бүздәк районында 92 процент. Йәки ергә һалым — республика буйынса үҫеш 13 процент, Күгәрсен районы иһә 49 процентҡа үтәгән. Хәл итәһе проблемалар етерлек», — тине Премьер-министр.
Хеҙмәт хаҡы артмағас, физик берәмектәр килеменә һалымдың артыуы көтөлмәй тип билдәләнде. Шуға күрә бюджетты үтәү өсөн бөтә мөмкинлектәрҙе файҙаланырға кәрәк. Һалым һалыу объекттарын законлаштырыу темаһына айырыуса иғтибар бүленде. Һалымдың һәр төрө буйынса методиканы яңыртыу планлаштырыла.


text:
Әкрәм Ғәниев 12 октябрҙә халыҡ иҫәбен алыуға әҙерлек тураһында һөйләйәсәк
Шишәмбе, 12 октябрҙә, сәғәт 11-ҙә «Башинформ» агентлығында Башҡортостанстат етәксеһенең матбуғат конференцияһы үтәсәк.
Әкрәм Ғәниев төбәктең Бөтә Рәсәй халыҡ иҫәбен алыу-2010-ды үткәреүгә әҙерлегенә баһа бирәсәк. Журналистарҙың иҫәпселәр һәм иҫәп ҡағыҙҙарына бәйле бөтә һорауҙарына демографик статистика һәм халыҡ иҫәбен алыу бүлеге начальнигы Ирина Үтәшева яуап бирәсәк.
Киң мәғлүмәт саралары вәкилдәренә йәниҫәп символы төшөрөлгән сувенир таҫмалары тапшырыласаҡ.


text:
М5 трассаһының Башҡортостандан алыҫ түгел арауығында ҡот осҡос авария теркәлде
Усть Катав ҡалаһы тирәһендә ДАФ йөк автомобиленең тауҙан төшөп барғанда тормоздары сафтан сыға һәм ул бер йүнәлештә китеп барған икенсе йөк машинаһына һәм тағы ла еңел КИА, Хонда, ВАЗ Мицубиси һәм Форд автомобилдәренә бәрелә. Бәрелеш һөҙөмтәһендә еңел автомобилдәрҙең барыһы ла янып бөтә. ВАЗ автомобилендәге 4 кеше һәм Мицубисилағы ике кеше һәләк була. Аварияла зыян күргән башҡа юлсылар Усть Катав дауаханаһына оҙатылған.
Әлегә яҡынса мәғлүмәттәр буйынса аварияның төп сәбәбе- ДАФ йөк автомобиленең тормоздар системаһының хәрәкәт ваҡытында сафтан сығыуы. Тикшереү эштәре әле лә дауам итә.


text:
Бер-нисә кредит түләп арыған Эльвира Бәширова исемле ҡатын 11-се ҡаттағы фатирынан һикергән.
Уның ташланыуын танышы мобил телефонға төшөрөп алған. Ҡатын ергә төшкәндә тере була, уны дауаханаға алып китәләр, тик барып етә алмайҙар.
Үлер алдынан ул Гүзәл апаһына яҙған хатында: “Минән ҡалған бар әйберҙәр ҙә һинеке”,- тигән һәм кредит буйынса бурыстарын һанап сыҡҡан. Телефон өсөн ике айҙа 953-әр һум, компьютер өсөн декабрьгә тиклем ай һайын 3 мең 100 һум түләргә кәрәк булған уға.
Башҡортостанда халыҡтың күпселеге тап бурысҡа, йәғни кредит иҫәбенә әйбер ала. Былтыр банктар 50 миллиард бурыс биргән. Был сумманың 13 миллиарды торлаҡ өсөн алынған. Автомобиль алыусыларға 9 милиард ярым һум бүленгән. 2008-се йыл башына ҡарата халыҡтың кредиттары 52 миллиард ярым һум тип баһалана.


text:
Фото:
Мәхмүд Аббас Өфөлә юғары мөфтөй Тәлғәт Тажетдин менән осрашты
Фото:
Шаршамбы, 23 мартта, Палестина милли хакимиәте башлығы Мәхмүд Аббас Рәсәй мосолмандарының Үҙәк диниә назараты рәйесе, юғары мөфтөй Тәлғәт Тажетдин менән осрашты. Осрашыу Өфөнөң беренсе йәмиғ мәсетендә үтте, унда ике мосолман лидеры киске намаҙ ҡылды.
Аралашыу юғары мөфтөй резиденцияһында дауам итте. Әңгәмә тәржемәсеһеҙ, ғәрәп телендә барҙы. Тәлғәт Тажетдин үҙенең абруйлы ҡунағына төбәктә ислам сығанаҡтарын сағылдырған картинаны күрһәтте, беренсе йәмиғ мәсетен асыу тарихы, Үҙәк диниә назараты эшмәкәрлеге хаҡында һөйләне.
Палестина лидеры иғтибарын мөфтөй резиденцияһында Рәсәй һәм Башҡортостан флагтары йәлеп итте. Ул төҫтәр палитраһы айырмалығы һәм уларҙың нимә аңлатыуы менән ҡыҙыҡһынды. Тулы яуап менән ҡунаҡ ҡәнәғәт ҡалды.
Осрашыу хаҡында иҫтәлеккә юғары мөфтөй Палестина милли хакимиәте башлығына Башҡортостан Республикаһы символы — кәрәҙле бал тапшырҙы.
Хушлашҡанда Мәхмүд Аббас дуҫтарса Тәлғәт Тажетдиндың ҡулын ҡыҫты.


text:
Башҡорт телендә сыҡҡан гәзиттәрҙең интернет-сайттары буйынса категория.
Sites 14
Атайсал
Ижтимағи-сәйәси гәзит (ойоштороусылары: Башҡортостан Республикаһы Матбуғат һәм киң мәғлүмәт министрлығы, Сибай ҡала Советы, Сибай ҡала хакимиәте, редакция коллективы). Аҙнаға 2 тапҡыр сыға. Сибай һәм Башҡортостан яңылыҡтары.
Башҡортостан
Ижтимағи-сәйәси гәзит (ойоштороусылары: Башҡортостан Республикаһы Дәүләт Йыйылышы – Ҡоролтай, Башҡортостан Республикаһы Хөкүмәте). Аҙнаһына 5 тапҡыр сыға. Республикалағы ижтимағи-сәйәси хәлдәрҙе яҡтырта, башҡорт мәҙәниәте һәм тарихы буйынса материал баҫа.
Даирә
Ҡырмыҫҡалы районының ижтимағи-сәйәси гәзите.
Инйәр
Архангел районының ижтимағи-сәйәси гәзите (oйоштороусылары: Архангел район Советы, Архангел район хакимиәте, Башҡортостан Республикаһының Матбуғат һәм киң информация саралары министрлығы).
Йүрүҙән
Салауат районының ижтимағи-сәйәси гәзите.
Йәйғор
Благовещен ҡалаһы һәм Благовешен районының газетаһы.
Йәншишмә
Bашҡорт телендә баҫылған балалар һәм үҫмерҙәр өсөн гәзит (ойоштороусыһы: Башҡортостан Республикаһы Хөкүмәте эргәһендәге матбуғат, нәшриәт һәм полиграфия эштәре буйынса идаралыҡ).
Йәшлек
Башҡортостан республикаһының йәштәр гәзите. Бик күп материалдар - йәштәр тормошо, әҙәбиәт, сәңғәт өлкәһендәге, мәҙәниәт, һәм башҡа өлкәләрҙәге яңылыҡтар һәм мәҡәләләр баҫыла.
Киске Өфө
Өфө ҡала советы һәм хакимиәтенең ижтимағи-сәйәси-мәҙәни гәзите. PDF форматында архив һәм һуңғы номер. Редакция тураһында мәғлүмәт.
Көнгәк
Мәләүез ҡала Советы, Башҡортостан Республикаһының матбуғат һәм киң мәғлүмәт министрлығының ижтимағи-сәйәси гәзите. Аҙнаһына 3 тапҡыр сыға. Мәләүез һәм Башҡортостан яңылыҡтары.
Табын
Башҡортостан Республикаһы Ғафури районы муниципаль районының ижтимағи-сәйәси гәзите (ойоштороусылары: Ғафури район Советы һәм редакцияның хеҙмәт коллективы). Аҙнаһына 2 тапҡыр сыға.
Торатау
Ишембай районы һәм ҡалаһының ижтимағи-сәйәси гәзите. Ишембай һәм Башҡортостан яңылыҡтары.
Яйыҡ
Учалы ҡалаһы һәм районының берләштерелгән ижтимағи-сәйәси гәзите (ойоштороусылары: Депутаттарҙың Учалы ҡала Советы, Учалы ҡала һәм район хакимиәте). Аҙнаға 3 тапҡыр сыға.
Һаҡмар
Баймаҡ районы һәм ҡалаһының ижтимағи-сәйәси гәзите (ойоштороусылары: Башҡортостан Республикаһы Хөкүмәте эргәһендәге матбуғат, нәшриәт һәм полиграфия эштәре буйынса идаралыœ, Баймаҡ ҡала Советы). Аҙнаһына 3 тапҡыр сыға.
Other languages 46
Last update:November 11, 2015 at 7:19:32 UTC
Яңылыҡтар
Ял
Референция
Региональ
Фәндәр
Һатып алыу
Йәмғиәт
Спорт
All Languages
Сәнғәт
Бизнес
Компьютер
Уйын
Һаулыҡ
Өй


text:
Фото:
Учалы районы хакимиәте етәкселегендә үҙгәрештәр
Фото:
Бөгөн Учалыла Учалы район Советы ултырышы булды. Унда хакимиәт башлығы вәкәләттәрен алдан туҡтатыу мәсьәләһе ҡаралды.
Район хакимиәте башлығы вазифаһын биләүсе Азат Йыһаншин, икенсе эшкә күсерелеү сәбәпле, үҙ теләге менән вазифаһынан бушатылды. Хәтерегеҙгә төшөрәбеҙ, Башҡортостан Президенты Рөстәм Хәмитов үҙенең 2010 йылдың 4 авгусындағы Указы менән Азат Йыһаншинды БР ауыл хужалығы министры итеп тәғәйенләне.
Муниципаль районы Советы ҡарары менән Учалы райони хакимиәте башлығы вазифаһын ваҡытлыса башҡарыу Камил Уразаевҡа йөкмәтелде.
К.А. Уразаев муниципаль район Советы тарафынан конкурс һөҙөмтәләре буйынса ошо вазифаға тәғәйенләнгән кеше вазифаһына ингәнгә тиклемге осорҙа хакимиәт башлығы вазифаһын башҡарасаҡ.


text:
Башҡортостан Президенты «Башҡортостан» МТС-ы элеваторы эше менән таныштыФото: Олег Яровиков
Башҡортостан Президенты «Башҡортостан» МТС-ы элеваторы эше менән танышты
Башҡортостан Президенты «Башҡортостан» МТС-ы элеваторы эше менән таныштыФото: Олег Яровиков
Башҡортостан Президенты Рөстәм Хәмитов Шишмә районы буйлап эш сәфәре барышында «Башҡортостан» машина-технология станцияһы элеваторы эше менән танышты, предприятие етәкселеге һәм эшселәре менән аралашты. Республика башлығын ашлыҡ һуғыу ситемаһы, хеҙмәткәрҙәр иҫәбе, һалым буйынса бурыстар һәм эштә булған проблемалар ҡыҙыҡһындырҙы.
Игенде урып-йыйыу, Рөстәм Хәмитов әйтеүенсә, әлеге мәлдә барлыҡ ауыл хужалығы предприятиелары өсөн төп бурыстарҙың береһе. Элеваторға визитын тамамлап, ул предприятие етәкселегенә уларҙың эшенә артабан да иғтибар бүләсәген белдерҙе.
«Беҙгә һөҙөмтәле эш кәрәк, проблемалар түгел», — тип һыҙыҡ аҫтына алды ул.
Район буйлап сәфәрендә БР Президентын БР Хөкүмәте Премьер-министры урынбаҫары Шамил Вахитов оҙатып йөрөй.


text:
Башҡорт актрисаһы — Никита Михалковтың Кинематография һәм театр сәнғәте академияһы тыңлаусыһыФото: социаль селтәрҙәр
Башҡорт актрисаһы — Никита Михалковтың Кинематография һәм театр сәнғәте академияһы тыңлаусыһы
Башҡорт актрисаһы — Никита Михалковтың Кинематография һәм театр сәнғәте академияһы тыңлаусыһыФото: социаль селтәрҙәр
ӨФӨ, 2016 йыл, 13 сентябрь. /«Башинформ» мәғлүмәт агентлығы, Ләйлә Аралбаева/.
Башҡортостан ҡыҙы Гөлнара Сабитова республикала тәүгеләрҙән булып Никита Михалковтың Кинематография һәм театр сәнғәте академияһы тыңлаусыһы булды. Гөлнара Сабитова Өфө сәнғәт институтының театр факультетын (Айрат Абушахманов оҫтаханаһы) тамамлаған, Салауат башҡорт драма театрында һәм М.Кәрим исемендәге Милли йәштәр театрында эшләгән. Хәҙер Гөлнара академияның бер йыллыҡ курстарында уҡыуын дауам итәсәк.
Студент билеттарын тапшырыу тантанаһы Мәскәүҙә уҙҙы. Был турала «Мәҙәниәт» порталы хәбәр итә. Сарала Мәскәү Хөкүмәте министры, ҡаланың Мәҙәниәт департаменты етәксеһе Александр Кибовский, Елена һәм Геннадий Тимченконың хәйриә фонды генераль директоры Мария Морозова, продюсер Леонид Верещагин, Щепкин училищеһы ректоры Борис Любимов, режиссерҙар Владимир Хотиненко, Александр Адабашьян, Владимир Алеников ҡатнашты. Студенттарға академия ректоры, актерҙар оҫтаханаһының художество етәксеһе Никита Михалков үҙенең теләктәрен еткерҙе. Ректор әйтеүенсә, тыңлаусылар өсөн Кустурица, Полански, Ольбрыхскийҙың оҫталыҡ дәрестәре ҡаралған.


text:
Республика уҙышсыһы «Смоленск ҡулсаһы»нда иң етеҙе булдыФото: Рәсәй ҡулса уҙышы
Республика уҙышсыһы «Смоленск ҡулсаһы»нда иң етеҙе булды
Республика уҙышсыһы «Смоленск ҡулсаһы»нда иң етеҙе булдыФото: Рәсәй ҡулса уҙышы
ӨФӨ, 2015 йыл, 3 август. /«Башинформ» мәғлүмәт агентлығы, Виктория Гаврилова/.
Октябрьскийҙан Альберт Ғәйнуллин сираттағы Рәсәй ҡулса уҙышында йәнә ярышташтарына бер ниндәй ҙә өмөт ҡалдырманы. 85-се һары-ҡара төҫтәге «Калина» һигеҙенсе позициянан уҡ алға сыҡты һәм финиш һыҙығына тиклем алдынғылыҡты бирмәне.
Фиништан һуң пилоттарҙы төрлө төҫтәге флагтар менән сәләмләйҙәр. Шулай итеп, «Смоленск ҡулсаһы»нда зәңгәр, аҡ һәм йәшел флагтар күтәрелде.
Киләһе уҙыш 4-6 сентябрҙә Волоколамск янындағы Moscow Raceway автодромында үтә.
Август айындағы һуңғы ял көндәрендә Альберт Ғәйнуллин Ҡазанда ралли буйынса ярыштарҙа үҙенең ҡаҙаныштарын иҫкә төшөрәсәк.


text:
Фото:
Православие йәштәре слеты асылды
Фото:
Өфө епархияһының III Православие йәштәре слеты бөгөн Павловка һыу һаҡлағысы эргәһендәге "Урман" ял базаһында үҙ эшен башланы. Унда республикабыҙ православие динен тотҡан йәштәре ойошмаларында ҡатнашыусылар һәм уларҙың етәкселәре, шулай уҡ илебеҙҙең башҡа төбәктәренән һәм сит илдәрҙән ҡунаҡтар ҡатнаша.
Слет программаһында тематик семинарҙар һәм түңәрәк өҫтәлдәр, дини темаларға әңгәмәләр һәм лекциялар, күренекле кешеләр менән осрашыуҙар, йәштәр ижады конкурстары, спорт ярыштары һәм билдәле бард Максим Коробицындың концерты планлаштырылған.
Слет 25 июлгә тиклем дауам итәсәк.


text:
Көньяҡ Уралда "Евразиялылыҡ феномены" сығанаҡтары борондан килә
Башҡортостан Президенты Мортаза Рәхимов бөгөн Сибайҙа үткән "Башҡорт халҡының матди һәм рухи мәҙәниәтендә, этнографияһында һәм антропологияһында Евразиялылыҡ феномены" Бөтә Рәсәй ғилми-ғәмәли конференцияһында ҡатнашыусыларға ҡотлау ебәрҙе. Ҡотлауҙа шулай тиелә:
"Башҡорт халҡының матди һәм рухи мәҙәниәтендә, этнографияһында һәм антропологияһында Евразиялылыҡ феномены" Бөтә Рәсәй ғилми-ғәмәли конференцияһында хөрмәтле ҡатнашыусылар һәм ҡунаҡтар!
Һеҙҙе Башҡортостандың файҙалы ҡаҙылмаларға, ғәжәйеп матур тәбиғәт объекттарына һәм ҡомартҡыларына бай, ҡунаҡсыл төбәктәренең береһендә тәбрикләүгә бик шатмын! "Башҡорт халҡының матди һәм рухи мәҙәниәтендә, этнографияһында һәм антропологияһында Евразиялылыҡ феномены" конференцияһының Башҡортостандың Урал аръяғы баш ҡалаһы Сибай ҡалаһында үтеүе осраҡлы түгел. Нәҡ бына ошо төбәктә Уралдағы башҡорт халҡының тарихи тамырҙары һәм легендар ата-бабалары тураһында һөйләүсе боронғо археологик ҡомартҡылар табылған.
Был төбәктә Көньяҡ Урал халҡының боронғо осорҙан алып этнографик бөгөнгөгә тиклем рухи үҙәге булып тороусы бөтә донъяға танылған Шүлгәнташ мәмерйәһе бар. Шүлгәнташ мәмерйәһен ололау башҡорт халҡының боронғо "Урал батыр", "Аҡбуҙат" эпостарында һәм башҡа риүәйәттәрендә сағылыш тапҡан. Шүлгәнташ мәмерйәһендәге хайуандар һүрәттәре, матди мәҙәниәт элементтары Көнбайыш Европа, Көнбайыш Себер һәм Алтай ҡомартҡыларына оҡшаш, улар Көньяҡ Уралдағы "Евразиялылыҡ феномены"ның боронғо сығанаҡтарына ишара итә.
Был уңайҙан Башҡортостандың Урал аръяғындағы Һынташты һәм Арҡайым кеүек беҙҙең эраға тиклем II мең йыллыҡ башы һәм уртаһының бронза быуаты ҡомартҡылары ла мөһим. Бындай ҡомартҡылар — Улаҡ һәм Силек — Баймаҡ районында асыҡланған, улар ҙа боронғо малсылар һәм металлургтарҙың ҡәлғәһе булып торған. Был ҡомартҡылар материалдарын анализлау бронза быуатында Көньяҡ Уралдың ул осорҙағы Евразия киңлегендә ҙур металлургия үҙәктәренең береһе булыуын күрһәтә.
Көньяҡ Урал тарихындағы сираттағы осор шулай уҡ төбәк халҡының Көнсығыш һәм Көнбайыш менән ныҡлы бәйләнештәре булыуы тураһында һөйләй. Иртә тимер дәүере ҡомартҡылары — бының асыҡ миҫалы, улар араһында Филипп ҡорғандарында Сармат аҡһөйәктәренең ҡәберлектәре иғтибарға лайыҡ. Ҡаҙылмалар авторы А.Х. Пшеничнюк етәкселегендәге "Евразияның алтын боландары" Сармат алтыны күргәҙмәһе бөтөн Евразия ҡитғаһын һәм Американы урап сыҡты тиерлек.
Археологтар тарафынан "Һун-Сармат дәүере" тип билдәләнгән башҡорт халҡының этник тарихындағы артабанғы дәүерҙәр, төрки ҡағанаттар, ҡимаҡ-ҡыпсаҡ, Алтын Урҙа һәм ул тарҡалғандан һуң айырым ханлыҡтар һәм урҙалар осорҙары, дөйөм алғанда, башҡорт халҡының Рәсәй дәүләтенә ҡушылғандан һуң бөгөнгө матди һәм рухи мәҙәниәтен билдәләй.
Һеҙгә һөҙөмтәле эш һәм яңы фәнни асыштар теләйем!
Башҡортостан Республикаһы Президенты М. Рәхимов".


text:
Башҡортостан Йәмәғәт палатаһы эшмәкәрлегенең өҫтөнлөктәре билдәләндеФото: Андрей Старостин
Башҡортостан Йәмәғәт палатаһы эшмәкәрлегенең өҫтөнлөктәре билдәләнде
Башҡортостан Йәмәғәт палатаһы эшмәкәрлегенең өҫтөнлөктәре билдәләндеФото: Андрей Старостин
ӨФӨ, 2015 йыл, 31 июль. /«Башинформ» мәғлүмәт агентлығы, Ғәлиә Нәбиева/.
Өфөлә яңы дүртенсе саҡырылыш Йәмәғәт палатаһы ағзаларына таныҡлыҡтар тапшырыу тантанаһы уҙҙы. Билдәле йәмәғәт эшмәкәрҙәренә документтарҙы Башҡортостан Башлығы Хакимиәте Етәксеһе урынбаҫары Максим Михайлов тапшырҙы.
«Һеҙ юғары статусҡа эйә, бурыстарығыҙ ҙа күп», — тине Максим Михайлов, йәмәғәтселәрҙе ошо мөһим ваҡиға менән ҡотлап.
Ул бер йыл элек йәмәғәт контроле тураһында закон ҡабул ителеүен иҫкә төшөрҙө. Дәүләт йәмәғәт ойошмаларының эшмәкәрлегенә етди иғтибар бүлә.
Сара барышында проблемаларҙы хәл итеүгә ҡағылышлы яңылыҡтар көтөлөүе хаҡында хәбәр ителде. Атап әйткәндә, коммерцияға ҡарамаған ойошмаларҙың идеяһын ғәмәлгә ашырыу өсөн федераль гранттарҙы йәлеп итеп, уларҙы рәсмиләштерә аласаҡ структура булдырыу. «Ярҙам бухгалтер-юридик яҡтан ғына түгел, йөкмәткеле лә булырға тейеш», тип һыҙыҡ өҫтөнә алды Максим Михайлов.
Яңы саҡырылыш палатаһына муниципаль Йәмәғәт советтары менән әүҙемерәк эшләргә тура киләсәк. Мәҫәлән, яңы саҡырылыш Йәмәғәт палатаһы комиссияһы составына уларҙың да вәкилдәре инергә тейеш.
«Йәмәғәт палатаһы майҙансығында төрлө мәсьәләләрҙе тикшерергә мөмкин. Был сәйәсәт түгел, ә йәмәғәт институты, шуға күрә палата асыҡтан-асыҡ эш итергә тейеш», — тип билдәләне Максим Михайлов.


text:
Игорь Копылов мемориалы тамамланды
15 декабрҙә башланған халыҡ-ара гроссмейстер Игорь Копыловтың алтынсы шахмат мемориалы кисә Өфөлә тамамланды. Мемориал сиктәрендә параллель рәүештә "А" рейтинг турниры үтте, унда әйләнә системаһы буйынса Өфөнөң иң көслө 12 шахматсыһы уйнаны; "Б" рейтинг турнирында 43 шахматсы ҡатнашты.
"А" турнирында һигеҙ мәрәй менән спорт мастерлығына кандидат Роберт Йәмилев еңде. Халыҡ-ара мастер Евгений Калегин ете ярым мәрәй менән икенсе урынды яуланы. "Бронза" – ФИДЕ мастеры Дмитрий Дарминда, ул ете мәрәй йыйҙы.
Швейцар системаһы буйынса туғыҙ турҙа үткәрелгән "Б" турнирында ФИДЕ мастеры Ренат Ғүмәров еңеүгә өлгәште, ул ете ярым мәрәй йыйҙы. Ошондай уҡ һөҙөмтә менән икенсе урынды спорт мастерлығына кандидат Владимир Селегененко алды, уның өҫтәмә күрһәткестәре бер аҙ ҡайтышыраҡ булды. ФИДЕ мастеры Альберт Илькин алты ярым мәрәй йыйып өсөнсө призер булды.
Ҡатын-ҡыҙҙар араһында спорт мастерлығына кандидат Карина Әхмәтова иң яҡшыһы булып сыҡты, уның – биш мәрәй. Уҡыусылар араһында Динар Әбелғужин биш ярым мәрәй һөҙөмтә менән иң көслө булыуын күрһәтте. Әхтәм Ардаширов "ветерандар" номинацияһында беренселекте алды.


text:
Фиҙакәрлек өлгөһө
Рухиәтебеҙҙә шундай ҡатындар бар, уларҙың яҙмышы халыҡ, республика йылъяҙмаһынан айырылғыһыҙ. СССР-ҙың мәғариф отличнигы, Рәсәй Федерацияһының дөйөм белем биреү буйынса почетлы хеҙмәткәре, Башҡортостан халыҡ мәғарифының атҡаҙанған хеҙмәткәре Ғәлиә Мөхтәр ҡыҙы Мөхәмәтйәнова ла – ана шундай аҫыл ҡатын-ҡыҙҙарыбыҙҙың береһе.
... Алты йыл республикабыҙҙың мәғариф министры йөгөн тартҡан һөйкөмлө, күрмәлекле ханым, юғары вазифа биләүҙән туҡтаһа ла, матбуғатта исеме әленән-әле күренеп тора. Бөтә Рәсәй конкурсында Ғәлиә һәм Самат Мөхәмәтйәновтарҙың «Ике студент эссеһы» тигән хеҙмәте 2013 йылда «Иң яҡшы китап» тип табылды. Юғары уҡыу йорттары уҡытыусылары һәм фәнни хеҙмәткәрҙәре араһында иғлан ителгән конкурс Сочи ҡалаһында уҙыуын һәм унда төрлө илдәрҙән абруйлы педагогтар ҡатнашыуын әйткәндә, был еңеүҙең дәрәжәһе күҙ алдығыҙға баҫыр. Уҙған йылда Ғәлиә Мөхәмәтйәнованың, Бөтөн Рәсәй иң яҡшы фәнни китап бәйгеһендә «Башҡортостан мәғарифы быуаттар араһында» тип аталған тупланмаһы менән ҡатнашып, лауреат исеменә лайыҡ булыуы ла уның бөгөн дә тынғыһыҙ эшмәкәрлеге хаҡында һөйләй түгелме?! Республика данын Рәсәй кимәлендә яҡлап сыҡҡан ғалимәнең китабы бер тында уҡыла. Ярһыу рух, һиҙгер күңел аша үткәрелеп, йөрәк теле менән яҙылған ул. Йыйынтыҡты уҡығанда ысын мәғәнәһендә илһөйәр, телһөйәр булып танылған шәхестәр, мәғариф тарихында тәрән эҙ ҡалдырған илаһи заттар, йылъяҙманан бер нисек юйып ташлай алмаҫлыҡ мөһим ваҡиғалар бер-бер артлы күҙ алдынан үтә. Педагог һүрәтләүсе генә түгел, Башҡортостанда быуаттар арауығында мәғариф тармағын барлап, уны артабан үҫтереү юлдарын эҙләүсе лә булып сығыш яһай. Маҡсатлы уҡытыу программаларының тормошҡа ашырылыуы, ғалимдарҙың, практиктарҙың эш тәжрибәһе киң яҡтыртылыуы менән әлеге көндә был хеҙмәт – республика мәғарифы, тарихы өсөн баһалап бөткөһөҙ оло бүләк. Архив документтары, киң мәғлүмәт сараларында баҫылған мәҡәләләр, хеҙмәттәштәренең хәти рәләре китапты берҙәй ҡиммәтле итә...
... Ғәлиә Мөхтәр ҡыҙына Хоҙай шәхси бәхетте лә мул биргән. Тормош иптәше Самат менән улар иңгә-иң терәшеп бәхетле ғүмер кисерә. Ҡыҙҙары Әнисә менән улдары Ғайсар күптән үҙ аллы тормош көтә, ейән-ейәнсәр менән ҡыуандырған...
Азалия МИРЗАЕВА.
Мәҡәләнең тулы вариантын журналдың 11-се һанында уҡығыҙ.


text:
"ОЗНА" "Сургутнефтегаз" өсөн ҡорамалдар оҙатасаҡ
“ОЗНА” акционерҙар компанияһы нефть күләмен һәм сифат күрһәткестәрен үлсәү системалары етештереү һәм оҙатыу кеүек баҙарҙың технологик ҡатмарлы сегментында үҙ позицияларын көсәйтеүен дауам итә. Компания “Сургутнефтегаз” өсөн нефтте иҫәпкә алыу узелы етештереүгә һәм оҙатыуға тендерҙа еңеп сыҡты. Өс үлсәү линияһы һәм бер сифат линияһы бер япма аҫтында урынлашасаҡ, тип хәбәр иттеләр компанияның матбуғат хеҙмәтенән.
Яңы узел Ханты-Манси автономиялы округының Сургут районында урынлашҡан Алехин ятҡылығында табылған нефть сеймалын оператив иҫәпкә алыу өсөн тәғәйенләнгән.


text:
Башҡортостан уҡыусыһы Ҡаҙағстан халыҡ-ара сәнғәт конкурсы-фестивалендә сығыш яһай
Флейтасы, Ғәзиз Әлмөхәмәтов исемендәге Республика гимназияһы-интернатының 10 класс уҡыусыһы Самат Миҙәтов Башҡортостан республикаһының ижади делегацияһы составында Ҡаҙағстанда «Бөйөк мираҫ» халыҡ-ара ижади конкурсы-фестивалендә ҡатнаша. Конкурс программаһында ул «Инструменталь жанр» номинацияһында күрһәтелгән. Йәш музыкантты Башҡортостандың Халыҡтар дуҫлығы йорто директоры урынбаҫары Илшат Сабитов һәм Башҡортостандағы «Аҡ бата» ҡаҙаҡ милли мәҙәниәте үҙәге президенты Мәрғүбә Шумова оҙатып килгән.
«Бөйөк мираҫ» фестивале ошо көндәрҙә Аҡтүбәлә үтә һәм Ҡаҙағстан Республикаһы бойондороҡһоҙлоғоноң 20 йыллығына арналған. Конкурс-фестивалдең ҡатнашыусылары — БДБ илдәренең ҡаҙаҡ диаспоралары вәкилдәре. Улар Мәскәүҙән, Санкт-Петербургтан, Өфө, Әстрхан, Ырымбур, Аҡбулаҡ, Һарытау, Һамарҙан, Ҡалмыҡстан Республикаһынан һәм Мурманскиҙан килгән йәш музыканттар, йырсылар, бейеүселәр, рәссамдар, биҙәү-ҡулланма сәнғәте оҫталары.


text:
Иҫке автомобилдәрҙе утилләштереү программаһына ярашлы 7234 таныҡлыҡ бирелде
Сафтан сыҡҡан һәм утилләштереүгә тапшырылған автотранспорт сараларына алмашҡа яңыларын һатып алыуҙы стимуллаштырыу буйынса эксперимент үткәрә башлағандан алып Башҡортостан территорияһында утилләштереү тураһында 7234 таныҡлыҡ теркәлде. Өс айҙа программа сиктәрендә республикала 2666 яңы автомобиль һатылды, 3945 иҫке автомашина утилләштереүгә ҡабул ителде. Был мәғлүмәттәрҙе БР Сәнәғәт, инвестиция һәм инновация сәйәсәте министрлығы килтерә.
Рәсәй сиктәрендә был һандар түбәндәгесә: июнь башына планлаштырылған 200 мең урынына 169000 утилләштереү тураһында таныҡлыҡ бирелгән, 40 меңгә яҡын автомобиль һатылған.
Башҡортостан дилерҙары май айында Рәсәй Сәнәғәт һәм сауҙа министрлығына 64,9 миллион һум суммаға субсидия алыу өсөн һатылған автомобилдәр буйынса отчет ебәрҙе. Программа ғәмәлгә ингәндән алып 22,65 миллион һумға субсидия алынды.
Белгестәр фекеренсә, экперимент тулыһынса үҙен аҡланы. Рәсәй Федерацияһы Хөкүмәте ултырышында премьер Владимир Путин билдәләүенсә, Рәсәй автомобиль сәнәғәтенә ярҙам саралары сиктәрендә иҫке автомобилдәрҙе утилләштереү программаһы буйынса финанслау тағы 10 миллиард һумға арттырыласаҡ.


text:
Һоро килейек
һоро килейек, шәгүрәкәй (лат. Серая славка, лат. Sylvia communis— турғай һымактар отрядендәге ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бер аҙ бәләкәйерәк. Ҡыуаҡтарҙа һикергеләп йөрөүсе теремек ҡош. Кәүҙәһенең һырт яғы һорғолт көрән, түбәһе һоро. Яурындарында ерән ҡауырһындар бар. Кәүҙәһенең аҫ яғы алһыу аҡ. Башҡа киле-йектәрҙән яурындарындағы ерән ҡауырһындары менән айырыла.
Тауышы[үҙгәртергә | вики-тексты үҙгәртергә]
Тауышы киҫкен генә: «тек-тек». Сырҡылдап һайрауын яҡынса: «Шәгүрәкәй, килеп кит, килеп кит»,— тигәнгә оҡшаталар.
Йәшәү рәүеше[үҙгәртергә | вики-тексты үҙгәртергә]
Асыҡ ерҙәге ҡыуаҡлыҡтарҙа йәшәй. Төрлө бөжәктәр, көҙгөһөн еләк менән туҡлана. Күсмә ҡош. Киң генә таралған. Ҡыуаҡта оялай. Ҡара-көрән таплы аҡ йәки йәшкелт йомортҡалары, ғәҙәттә, 5 бөртөк була.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. - ISBN 5-88666-011-9


text:
Рөстәм Хәмитов Мәскәү Банкы идараһы рәйесе менән осраштыФото: Олег Яровиков
Рөстәм Хәмитов Мәскәү Банкы идараһы рәйесе менән осрашты
Рөстәм Хәмитов Мәскәү Банкы идараһы рәйесе менән осраштыФото: Олег Яровиков
Башҡортостан Президенты Рөстәм Хәмитов менән Мәскәү Банкы идараһы рәйесе Михаил Кузовлев күп фатирлы йорттарҙы капиталь ремонтлауҙың яңы системаһына ярашлы төбәк операторы менән эшләү буйынса банк мөмкинлектәрен тикшерҙе.
Банк капиталь ремонтта ҡатнашыусыларҙың барыһы менән дә: төбәк операторы, торлаҡ хужалары берләшмәләре менән дә – комплекслы эшләү, шулай уҡ капремонтты башҡарыусыларҙы финанслау программаһын әҙерләне.
— Рөстәм Хәмитов менән осрашыуҙа бер йыл элек ҡул ҡуйылған килешеүгә ярашлы хеҙмәттәшлектең тәүге йылына йомғаҡ яһалды, — тип аңлатты Михаил Кузовлев. — Бойомға ашырылған проекттар араһында — Өфөлә арзан торлаҡ төҙөү программаларын финанслау, ҡала йылылыҡ селтәрҙәрен хеҙмәтләндереүсе муниципаль предприятиелар эшмәкәрлегенә ярҙам, баш ҡала электротранспорты программаларын, энергияны һаҡлау өлкәһендәге проекттарҙы финанслау. Финанслауҙың дөйөм суммаһы — 1,3 млрд һумдан ашыу.
— 2013 йыл уңышлы үтте, — тип билдәләне Михаил Кузовлев. — Банк бизнесы өс тапҡырҙан ашыуға артты. Киләсәктә беҙ республика Хөкүмәте менән торлаҡ-коммуналь хужалыҡ өлкәһендә берлектәге эште дауам итергә планлаштырабыҙ.
— Беҙҙең финанс ағымын «эйәрләү» өсөн күп аҡыл кәрәкмәй. Ә бына ҙур матди нимәлер булдырыу — был икенсе кимәлдәге бурыс, — тине Рөстәм Хәмитов. — Мин был йүнәлештә эшләп, беҙҙә йәшәйеш, инфраструктура, социаль объекттар барлыҡҡа килеүен, һәм, уларҙы беҙ төҙөнөк, ә Мәскәү Банкы финансланы, тип әйтерлек булыуын теләйем.
Рөстәм Хәмитовтың Мәскәү Банкы идараһы рәйесе менән осрашыуы хаҡында ентекле мәғлүмәтте Башҡортостан Президенты сайтында уҡып белергә мөмкин.


text:
Нематодалар
Йомро селәү, йәки немато́далар (лат. Nematoda, Nematodes) — бер төркөм йомро селәүҙәр, күптәре гельминтоз ауырыуҙарына сәбәпсе; ҡара: гельминтоз[1]; йомро селәүсендәрҙең бер төркөмө[2]. Хәҙерге ваҡытта 24 мең паразит төрө билдәле[3], әммә төрлө иҫәпләүҙәр уларҙың төрө миллиондан артыҡ тип күрһәтә[4].
Нематодалар хайуандар батшалығында, бөжәктәрҙән ҡалышып төр күплелеге буйынса икенсе урында тора. Нематодалар тупраҡта, сөсө һыуҙа, диңгеҙ һыуында тереклек итә, 1 м3 -ҙа уларҙың иҫәбе 1 миллиондан артыа китергә мөмкин. Экосистемала уларҙың әһәмиәте ҙур. Улар үҫемлектәрҙә нематод ауырыуҙарын кеше һәм хайуандарҙа немотодоз аурыуҙарын барлыҡҡа килтерә. Зарарланған үҫемлектәрҙең тамыры боҙола. Һабаҡ нематодалары менән зарарланған үҫемлектең һабағы сатнап яраҡлана, япрағы тишкәләнә. Организмға эләккән паразиттар йоғашло ауырыуҙар тыуҙыра. Кеше организмында паразитлыҡ итеүсе йомро селәүҙәр араһында иң таралғандары: аскаридалар, бабасыр, трихинелла, анкилостома, ришта. Уларҙың күкәйҙәре һыу һәм аҙыҡ менән кеше организмына шәхси гигиена ҡағиҙәләрен үтәмәгәндә килеп эләгә. Уларҙы организмдан сығарыу өсөн көрәш арып барырға кәрәк. Тышҡи тирә-яҡта уларҙы юҡ итеү өсөн медик, социаль-санитар һәм агротехник саралар үткерелә[5].
Әҙәбиәт[үҙгәртергә | вики-тексты үҙгәртергә]
- Нематодалар — Ҙур совет энциклопедияһында мәҡәлә
- Нематоды // Биологический энциклопедический словарь / Гл. ред. М. С. Гиляров; Редкол.: А. А. Бабаев, Г. Г. Винберг, Г. А. Заварзин и др — 2-е изд., исправл. — М.: Советская энциклопедия, 1986.
Иҫкәрмәләр[үҙгәртергә | вики-тексты үҙгәртергә]
- ↑ Русско-башкирский словарь медицинских терминов (В.З.Гумеров, 1981)
- ↑ Русско-башкирский толковый словарь медицинских терминов (М.Т.Азнабаев, 2007)
- ↑ Hodda, Mike. Phylum Nematoda Cobb 1932 // Zootaxa. — 2011. — Vol. 3148. — P. 63-95.
- ↑ Lambshead, P. J. D. (1993). «Recent developments in marine benthic biodiversity research». Oceanis 19 (6): 5–24.
- ↑ Нематодалар — Ҙур совет энциклопедияһында мәҡәлә


text:
Мәскәүҙә Башҡортостан Республикаһы көндәре үтәсәк
2012 йылдың тәүге яртыһында Мәскәүҙә Башҡортостан Республикаһы көндәре үтәсәк. Был хаҡта Дәүләт Кремль һарайында үткәрелгән «Башҡортостандан сығыусы» концертында матбуғат вәкилдәре менән аралашыу барышында Башҡортостан Президенты Рөстәм Хәмитов хәбәр итте.
Уның һүҙҙәренсә, баш ҡала мэры Сергей Собянин менән Мәскәүҙә Башҡортостан Республикаһы көндәрен үткәреү тураһында килешеүгә өлгәшелде.
— Был ҙур сара буласаҡ, унда күргәҙмәләр, йәрминкәләр, сауҙа майҙансыҡтары, концерттар ойоштороласаҡ, — тине Рөстәм Хәмитов.


text:
Республика аҙыҡ-түлек етештереүселәрен Ҡытайға күргәҙмәгә саҡыралар
ӨФӨ, 2016 йыл, 14 март. /«Башинформ» мәғлүмәт агентлығы, Галина Бахшиева/.
Башҡортостандың аҙыҡ-түлек сәнәғәте вәкилдәрен Ҡытайҙа халыҡ-ара ауыл хужалығы продукцияһы һәм аҙыҡ-түлек күргәҙмәһендә ҡатнашырға саҡыралар. Башҡортостан Ауыл хужалығы министрлығының матбуғат хеҙмәтендә хәбәр итеүҙәренсә, күргәҙмә 20 апрелдән 3 майға тиклем Шаньдун провинцияһының Вэйфан ҡалаһында уҙғарыла.
Сарала төрлө ауыл хужалығы продукцияһы, деликатестар, кондитер изделиелары, органик туҡланыу продукттары, алкоголле һәм алкоголһеҙ эсемлектәр, үләндәр, тәмләткестәр, туңдырылған аҙыҡ-түлек, ит, диетик продукттар, дөйөм туҡланыу предприятиелары ҡорамалдары, аҙыҡ-түлек етештереү, эшкәртеү технологиялары тәҡдим ителәсәк.
Күргәҙмә һәм унда ҡатнашыу шарттары тураһында ентеклерәк мәғлүмәтте Евразия хеҙмәттәшлек һәм үҫеш үҙәге сайтынан алырға мөмкин.


text:
Май айынан башлап граждандар дәүләт менән электрон почта ярҙамында хатлаша аласаҡ
Дәүләт органдарына ебәрелгән мөрәжәғәттәренең әле ниндәй чиновниктар тарафынан ҡаралыуы тураһындағы мәғлүмәт рәсәйлеләрҙең шәхси электрон йәшниктәренә ебәреләсәк. Дәүләт электрон почта системаһын май айында ҡулланылышҡа индереү планлаштырыла.
— Бындай инструментты төҙөгәнбеҙ, майҙа беҙ уны проект ҡеүәтенә эшкә ҡушырға ниәтләйбеҙ, — тип белдерҙе Рәсәйҙең элемтә һәм киң коммуникациялар министры Игорь Щеголев. — Был граждандарыбыҙ менән ике яҡлы элемтә каналы буласаҡ. Һәр гражданға бер почта йәшниге асыласаҡ, был осраҡта дәүләт уға шәхсән мөрәжәғәт итеп, дәүләт хеҙмәттәре алыу булһынмы ул йәки закондар сығарыуға бәйле һәм башҡа инициативалармы, мөрәжәғәттәренең яҙмышы тураһында мәғлүмәт бирә аласаҡ.
Шулай уҡ 2012 йыл урталарында берҙәм электрон демократия порталы эшләй башлаясаҡ. Был чиновниктарҙың халыҡ менән кире бәйләнешен булдырыуҙың тағы бер ысулы, ошоноң арҡаһында граждандар власть органдары эшмәкәрлеген баһалай һәм үҙҙәренең инициативалары менән сығыш яһай аласаҡ.


text:
Фото:
Башҡортостан Көньяҡ Корея менән хеҙмәттәшлекте үҫтерергә ниәтләй
Фото:
Көньяҡ Корея журналистары көн элгәре Башҡортостанға килде. Өс көнлөк пресс-тур сиктәрендә улар бер нисә сәнәғәт предприятиеларына барасаҡ һәм иҫтәлекле урындарҙы күрәсәк. Ә бөгөн дүртенсе власть вәкилдәрен Башҡортостан Хөкүмәте Премьер-министры Азамат Илембәтов ҡабул итте. Ул ҡунаҡтарға төбәктең тәбиғәте, мәҙәниәте һәм социаль-иҡтисади хәле тураһында һөйләп, Башҡортостандың презентацияһын үткәрҙе.
Хәҙер Көньяҡ Корея журналистары, бында тәүгә булыусыларҙың һәр береһе, Башҡортостандың бай тәбиғәт ресурстарына, заманса сәнәғәт комплексына, үҫешкән социаль инфраструктураға эйә булған күп милләтле республика икәнен белә.
— Һеҙҙең мәҙәниәт, тәбиғәт, сәнәғәт тураһында беҙ күп нәмә белдек. Һеҙҙә бик оҡшаны, — тине сит ил делегацияһы башлығы – Корея матбуғат фондының башҡарыусы директоры Ким Хьен Хо.
Күргәндәрҙең һәм ишетелгәндәрҙең барыһы хаҡында ла улар мотлаҡ үҙҙәренең киң мәғлүмәт сараларында яҡтыртасаҡтарын әйтеп, араларында потенциаль инвесторҙар булған күп һанлы уҡыусыла был мәғлүмәт ҙур ҡыҙыҡһыныу уятасаҡ, тигән ышанысын белдерҙе ул.
Үҙ сиратында Азамат Илембәтов Башҡортостандың Көньяҡ Корея менән хеҙмәттәшлекте үҫтереүҙә ҙур теләк белдереүе хаҡында әйтте.
— Юғары технологиялы бындай ил менән хеҙмәттәшлек итеү беҙҙең республика өсөн бик файҙалы буласаҡ. Рәсәй баҙарына инеү урындары эҙләгән Корея яғы ла нәҡ беҙҙең республика менән хеҙмәттәшлек итер, тип уйлайым, — тине Премьер-министр.
Бөгөн республикала Корея капиталы ҡатнашлығында булдырылған өс предприятие бар. Ағымдағы йылдың беренсе кварталы һөҙөмтәләре буйынса Көньяҡ Кореянан алып йыйылған инвестициялар күләме 11 миллион АҠШ долларынан ашҡан. Башҡортостан инвесторҙар өсөн төрлө ташламалар ҡаралған инвестициялау йәһәтенән бик ҡулай төбәк, тип һыҙыҡ өҫтөнә алды Азамат Илембәтов.
Осрашыу аҙағында яҡтар иҫтәлекле бүләк биреште, Премьер-министр үҙ-ара килешеп эш итеүҙе нығытыу маҡсатында Башҡортостан делегацияһы Көньяҡ Кореяға яуап визиты менән барасағы хаҡында әйтте.


text:
Республикаға сауҙаһыҙ 80 мең тонна интервенция фонды игене бүленде
— 80 мең тонна интервенция фонды игене Башҡортостанға түбән хаҡ менән сауҙаһыҙ бүленде, — тине БР Хөкүмәтенең вице-премьеры – ауыл хужалығы министры Эрнст Исаев. — Әгәр бер ай элек кенә фураж игененә хаҡ 7,5 мең тирәһе тәшкил итһә, хәҙер уны республика сауҙа үткәрмәйенсә 4,5 мең һумдан алды.
Министр әйтеүенсә, уны һатып алыуға республиканың 500-ҙән ашыу ауыл хужалығы предприятиелары 770 килешеү төҙөгән. 21 апрелдән ашлыҡ хужалыҡтарға тапшырыла башлаған. Бөгөнгө көндә иген Аҡкүл һәм Сибай элеваторҙарынан бирелә. Республика аграрийҙары 5 мең тонна самаһы иген алған. Был аҙнала ул Дәүләкән һәм Раевка элеваторҙарынан бирелә башлаясаҡ.
Игенде ситтән ҡайтарыу арҡаһында Башҡортостан биләмәһенә Африка туғуны инеүе хәүефе тыуа.
— Бойҙай карантиндағы райондарҙан килтерелмәһен өсөн, республика кимәлендә бөтөн саралар ҙа күрелә, — тип һыҙыҡ өҫтөнә алды Эрнст Исаев.


text:
Экологтар Урал аръяғы йылғаларындағы һыуҙың сифаты яҡшырыуын билдәләй Фото: Андрей Старостин
Экологтар Урал аръяғы йылғаларындағы һыуҙың сифаты яҡшырыуын билдәләй
Экологтар Урал аръяғы йылғаларындағы һыуҙың сифаты яҡшырыуын билдәләй Фото: Андрей Старостин
ӨФӨ, 2015 йыл, 14 апрель. /«Башинформ» мәғлүмәт агентлығы, Гөлфиә Акулова/.
Башҡортостан Тәбиғәттән файҙаланыу һәм Экология министрлығы дәүләт аналитика контроле идаралығының лаборатор тикшеренеүҙәр мәғлүмәттәре буйынса, Урал аръяғында һыу объекттарының сифаты яҡшырыуы күҙәтелә.
Ведомствоның матбуғат хеҙмәтенән хәбәр итеүҙәренсә, тимер, марганец, сульфаттар, нитриттар, нитраттар һәм хлоридтар күләме буйынса Таналыҡ йылғаһындағы һыуҙың сифаты яҡшырған. Төйәләҫ йылғаһында ла баҡыр һәм марганец буйынса ыңғай динамика күҙәтелә.
— Таналыҡ һәм Төйәләҫ йылғалары буйындағы ерҙәр 2009 йылдан күҙәтеүгә алынған. Былтыр Төйәләҫ йылғаһының уң ҡушылдығы булған Ҡарағайлы йылғаһы үҙәнен таҙартыу һәм киңәйтеү буйынса эштәр башланды. Ошо маҡсатта федераль бюджеттан 8 миллиондан ашыу аҡса бүленде. Таҙартыласаҡ урын11 километрҙан ашыу тәшкил итәсәк. Һис шикһеҙ, ошо сараны ғәмәлгә ашырыу ыңғай һөҙөмтә бирәсәк, — тип аңлатма бирҙе министрлыҡтың Сибай биләмә комитеты рәйесе Гөлнара Ноғоманова.